Mengapa lepasan SPM tidak mahu sambung belajar?

Trend semakin membimbangkan apabila empat daripada 10 orang lepasan Sijil Pelajaran Malaysia (SPM) yang baru tamat sesi persekolahan 2022 yang ditemui tidak berhasrat untuk menyambung pengajian ke universiti awam kerana kos sara hidup tinggi selain kecenderungan untuk kerja dan memiliki wang sendiri.
MalaysiaNow menemu bual kumpulan tersebut yang  melibatkan demografi berbeza termasuk latar belakang ekonomi keluarga, jantina dan latar belakang sekolah.
Daripada perbualan dengan kelompok ini, mereka percaya pendidikan formal melalui universiti masih diperlukan terutamanya melibatkan bidang profesional seperti perubatan, perakaunan dan undang-undang.
Bagaimanapun, mereka turut mempersoalkan mengapa ramai pelajar yang terpaksa menghentikan pengajian separuh jalan akibat terjejas dengan kesukaran menampung kos sara hidup.
"Daripada belajar hanya separuh jalan, lebih baik saya fokus kepada kerja selepas sekolah.
"Lagipun saya lebih tahu keadaan ekonomi diri saya dan keluarga.
“Mungkin mereka tak mampu nak bantu jika saya terdesak sewaktu belajar," kata Ahmad Sakari dari Kuching, Sarawak.
Wawancara bersama kelompok ini juga seiring dengan kajian terbaru oleh Pusat Penyelidikan Undian UCSI mendapati hanya separuh daripada lepasan SPM merancang untuk melanjutkan pelajaran di peringkat pengajian tinggi, dengan 32% mengatakan pilihan ini tidak berfaedah seperti sebelumnya.
Kajian itu mendapati lebih separuh (51%) akan menyambung belajar, manakala 39% berkata mereka akan mencari pekerjaan manakala 10% tidak mempunyai rancangan.
Dalam pada itu, lepasan sekolah menengah swasta yang turut menduduki SPM baru-baru ini merasakan lambakan graduan universiti tidak memberikan impak positif kepadanya.
Ini menjadikan dia tidak yakin dengan program universiti yang disifatkannya terlalu panjang dan menelan kos yang tinggi.
"Jika universiti awam di Malaysia boleh menawarkan 'mode' pengajian yang lebih ringkas dan tempoh jangka pendek seperti yang ditawarkan oleh universiti di Australia, United Kingdom (UK) dan Amerika Syarikat, saya pasti lebih ramai yang berminat untuk sambung pengajian," kata Afifah Fansuri kepada MalaysiaNow.
Di Malaysia, tempoh minimum pengajian peringkat diploma sekitar dua setengah hingga tiga tahun (lima atau enam semester) manakala program ijazah sarjana muda bersamaan dengan empat tahun.
Manakala baki responden yang ditemui memilih untuk fokus membina kerjaya dengan mula bekerja dari peringkat bawahan atau secara "freelance".
Tay Ai Hee dan rakan sekelasnya pula sedang berjinak-jinak dengan menjadi pekerja sambilan dan sukarelawan di pusat jagaan haiwan terbiar di Melaka.
Mereka memasang hasrat untuk membuka hotel dan spa untuk haiwan peliharaan dalam tempoh lima tahun akan datang.
"Kami perlu mula sekarang. Jika kami masuk universiti selama empat tahun, 10 tahun akan datang kami mungkin baru ada lima atau enam tahun pengalaman kerja.
"Tapi kalau kami mula sekarang, dalam tempoh 10 tahun akan datang kami sudah ada 10 tahun pengalaman kerja," kata Tay.
Katanya, itu juga bermakna mereka turut mempunyai jumlah tabungan atau simpanan selama 10 tahun untuk masa depan dan kerjaya sendiri.
Sebelum ini, MalaysiaNow melaporkan universiti bukan lagi destinasi pilihan bagi sesetengah pelajar lepasan sekolah walaupun mereka berjaya dalam SPM.
Data dari Jabatan Perangkaan menunjukkan bahawa kira-kira 390,000 atau 72.1% pelajar lepasan SPM pada 2019 tidak berminat untuk meneruskan pengajian.
Berbeza dengan Raqib Shafei, anak jati Kuala Lumpur pula hanya ingin memfokuskan hobi bermain permainan video sebagai keutamaan dan laluan kerjaya selepas sekolah.
Sehingga kini, dia masih aktif membuat penstriman secara langsung bermain permainan video dengan memiliki lebih 7,000 pengikut di media sosial.
"Saya tak boleh beri tumpuan sepenuhnya jika sambung belajar dan mencari duit melalui penstriman.
"Kena pilih salah satu. Jadi, saya pilih buat apa yang saya suka," katanya kepada MalaysiaNow.
Sementara itu, baki enam responden yang ditemui memerlukan kepakaran dan persijilan universiti untuk mencapai cita-cita menjadikan mereka tidak boleh lari daripada "skrip" sambung belajar.
Mereka masing-masing mahu menceburkan diri dalam kos perguruan, kejuruteraan, perubatan gigi, ekonomi dan komunikasi massa.
Pada masa sama, mereka akur tetap khuatir tentang kenaikan kos sara hidup yang akan memberi cabaran dalam kehidupan sebagai pelajar.
Mereka menggesa kerajaan mengambil tindakan segera dalam belanjawan negara yang masih dibahaskan di Parlimen.
"Kerajaan perlu nilai kembali kelemahan dalam sistem pinjaman pendidikan.
"Selain meningkatkan jumlah pinjaman sejajar dengan inflasi sejak kebelakangan tahun ini."
Sebelum ini, MalaysiaNow melaporkan pelajar universiti sepenuh memperuntukkan masa lebih 30 jam seminggu untuk kerja sambilan akibat kesempitan hidup.


Majikan tidak boleh kenakan penalti, potong gaji pekerja keluar mengundi

Majikan swasta tidak dibenarkan mengenakan sebarang penalti atau memotong gaji pekerja yang tidak hadir bekerja kerana pergi mengundi pada 19 November ini sempena Pilihan Raya Umum ke-15 (PRU15), kata Menteri Sumber Manusia M Saravanan.
Beliau dalam satu kenyataan hari ini berkata ia selaras dengan hak pekerja untuk mengundi yang diperuntukkan di bawah Subseksyen 25(1) Akta Kesalahan Pilihan Raya 1954 (Akta 5).
Subseksyen 25(1) Akta 5 memperuntukkan tiap-tiap majikan hendaklah, pada hari mengundi, membenarkan suatu tempoh yang munasabah bagi tiap-tiap pemilih yang bekerja dengannya mengundi, dan tiada majikan boleh membuat apa-apa potongan daripada gaji atau saraan lain mana-mana pemilih itu atau mengenakan ke atasnya atau menuntut daripadanya apa-apa penalti oleh sebab dia tidak hadir bekerja dalam tempoh itu.
Sehubungan itu, Saravanan menggesa semua majikan sektor swasta untuk memberikan kebenaran kepada para pekerja bagi menunaikan tanggungjawab mereka sebagai pengundi.
Saravanan berkata, untuk tujuan tersebut, majikan hendaklah berbincang dengan pekerja berkenaan opsyen bagi pemberian time-off, hari pelepasan berganti atau cuti tahunan.
“Para majikan boleh mengambil langkah seperti memberi time-off kepada pekerja yang mengundi di tempat pengundian yang berdekatan atau memberi pelepasan kepada pekerja yang perlu mengundi di tempat pengundian yang jauh.
“Pekerja yang memerlukan lebih daripada satu hari untuk ke tempat mengundi pula boleh mengambil cuti tahunan,” katanya.
Beliau berkata majikan yang tidak mematuhi peruntukan di bawah Subseksyen 25(1) Akta 5 boleh didakwa dan didenda RM5,000 atau penjara setahun jika disabitkan kesalahan.
Suruhanjaya Pilihan Raya menetapkan hari pengundian bagi PRU15 pada 19 November dan pengundian awal pada 15 November.


Syarikat ancam saman portal berhubung laporan kontrak perlombongan mewah

Sebuah syarikat yang terlibat dalam perlombongan mineral di Selangor mendakwa MalaysiaNow membuat tuduhan palsu dan berniat jahat dalam satu laporan mendedahkan pembaharuan kontrak 10 tahun kepada syarikat itu untuk melakukan aktiviti perlombongan di dua plot tanah milik kerajaan negeri.“Laporan itu menyebabkan pelanggan kami rasa tertekan dan malu serta terjejas reputasi sehingga menimbulkan rasa benci, penghinaan dan cemuhan orang ramai,” kata peguam yang mewakili KL Larut Sdn Bhd yang menuntut permohonan maaf dan pampasan daripada portal berita ini.Syarikat yang dipengerusikan ahli perniagaan berasal dari Klang bernama Thiagarajan Pavadai, turut mengancam mengambil tindakan undang-undang dan memberi amaran supaya tidak mengulangi “tuduhan itu”.Thiagarajan, 66, yang turut dikenali sebagai Oms Thiagarajan, terkenal dengan kesetiaan politiknya kepada presiden PKR Anwar Ibrahim, dan selalu mendapat perhatian media berkaitan isu melibatkan kaum India.Pada 7 November lalu, MalaysiaNow melaporkan kerajaan Selangor mengenepikan syarikat perlombongan milik negeri Kumpulan Semesta Sdn Bhd apabila meluluskan permohonan KL Larut untuk memperbaharui kontrak pajakan melombong di dua kawasan tanah seluas 1,000 ekar di Kuala Selangor.Syarikat yang dipengerusikan ahli perniagaan berasal dari Klang bernama Thiagarajan Pavadai, turut mengancam mengambil tindakan undang-undang dan memberi amaran supaya tidak mengulangi “tuduhan itu”.Hasil semakan mendedahkan keputusan itu melanggar surat pekeliling 2015 yang dikeluarkan Pejabat Tanah dan Galian (PTG) Selangor, yang jelas menyatakan semua lesen perlombongan di atas tanah milik kerajaan negeri perlu dilakukan melalui proses tender terbuka.Laporan itu turut memetik satu sumber industri yang mengatakan, kedua-dua bidang tanah masing-masing berkeluasan kira-kira 300 dan 748 ekar, berpotensi menghasilkan 300,000 metrik tan pasir dan mineral setiap bulan dengan harga pasaran melebihi RM5 juta.Sehari kemudian, Ahli Dewan Undangan Negeri (Adun) Lembah Jaya Haniza Talha menuntut Menteri Besar Selangor Amirudin Shari tampil menjelaskan mengenai pembaharuan pajakan yang diberikan kepada KL Larut.Katanya, keputusan memanjangkan kontrak pajakan perlombongan kepada KL Larut sehingga tahun 2030 melanggar garis panduan aktiviti melombong di Selangor.“Tanah-tanah tersebut merupakan tanah milikan kerajaan dan sepatutnya dikembalikan kepada kerajaan setelah habis tempoh pajakan 10 tahun daripada diperbaharui kontrak tersebut untuk 10 tahun lagi,” katanya.Aktiviti perlombongan pasir di Selangor merupakan perniagaan yang mampu menjana pendapatan berjuta-juta ringgit, yang turut menyebabkan kerugian hasil kepada kerajaan negeri, menyebabkan Kumpulan Semesta dilantik untuk menguruskan aktiviti itu, sebuah syarikat di bawah seliaan Menteri Besar Selangor Inc yang diketuai menteri besar sendiri.


Pengundi didapati positif Covid-19, 1 saluran mengundi ditutup sementara

Satu saluran mengundi di sebuah pusat pengundian di daerah Alor Gajah ditutup sementara kira-kira jam 2.30 petang tadi, ekoran kejadian seorang pengundi disahkan positif Covid-19, ketika mengundi pada Pilihan Raya Negeri (PRN) Melaka.Pengarah Kesihatan Melaka Dr Rusdi Abd Rahman berkata, pihak Jabatan Kesihatan Daerah (PKD) Alor Gajah menerima notifikasi daripada Covid-19 Assessement Centre (CAC) Melekek, selepas keputusan ujian saringan Covid-19 pesakit berkenaan yang tidak menunjukkan sebarang gejala diterima setelah beliau selesai mengundi.Menurutnya pihaknya kemudiannya mengarahkan pihak Suruhanjaya Pilihan Raya (SPR) di pusat mengundi terlibat, menutup sementara kawasan berisiko termasuk saluran mengundi bagi proses disinfeksi menyeluruh.“Proses disinfeksi telah dijalankan dengan kerjasama pihak bomba dan pasukan pemantauan PKD Alor Gajah juga telah diarahkan ke pusat mengundi terlibat untuk memastikan kawalan infeksi dijalankan secara teratur,” katanya dalam kenyataan hari ini.Beliau berkata SPR juga telah mengambil langkah segera membuka bilik baru kira-kira jam 3 petang bagi menggantikan saluran mengundi berkenaan dan menggunakan peralatan baru.“Jabatan Kesihatan Melaka memandang serius kejadian tersebut dan siasatan lanjut sedang dijalankan dengan terperinci dan semua kontak rapat dan sosial sedang disiasat petugas bilik gerakan PKD Alor Gajah.“Orang ramai juga diminta mendapatkan maklumat sahih dan sebarang pertanyaan mengenai perkara tersebut dengan menghubungi Crisis Preparedness and Response Center (CPRC) Melaka di talian 06-2345999 atau melalui e-mel [email protected]


PN tolak permohonan keahlian Pejuang

Perikatan Nasional (PN) menolak permohonan Pejuang untuk menyertai gabungan itu, kata setiausaha agungnya, Hamzah Zainudin hari ini.
Hamzah dalam satu kenyataan berkata, keputusan itu dibuat pada mesyuarat Majlis Tertinggi PN pada 20 Mac yang dipengerusikan oleh Muhyiddin Yassin.
Majlis itu juga memutuskan untuk mengekalkan penggunaan logo PN pada Pilihan Raya Negeri (PRN) di Kedah, Selangor, Pulau Pinang dan Negeri Sembilan.
“Lambang parti PAS di Kelantan serta Terengganu,” kata Hamzah.
“Majlis tertinggi turut mengarahkan jentera pilihan raya di enam negeri tersebut agar memperkukuhkan persiapan dan kesiapsiagaan di tahap tertinggi.”
Permohonan Pejuang dibuat beberapa hari selepas pengasasnya yang juga bekas perdana menteri Dr Mahathir Mohamad, keluar parti untuk menyertai Putra yang diketuai bekas pemimpin Umno Ibrahim Ali.
Presiden Pejuang Mukhriz Mahathir berkata beliau sudah menghantar surat permohonan kepada Muhyiddin serta Presiden PAS Abdul Hadi Awang dan Presiden Gerakan Dominic Lau bagi menjelaskan mengapa Pejuang harus diterima dalam kumpulan mereka.
Katanya, antara lain Pejuang mahu memastikan tidak berlaku perpecahan undi Melayu dalam enam PRN akan datang.
“Lebih menguntungkan semua pihak jika Pejuang menyertai PN dan bertanding menggunakan lambang PN.
“Sudah tentu, ini bermakna kerjasama Pejuang dengan PN tidak terhad kepada pilihan raya negeri yang akan berlangsung pada Jun 2023, tetapi juga untuk jangka panjang,” kata Mukhriz.
Pada pilihan raya umum lalu, Pejuang meletakkan kira-kira 60 calon di bawah gabungan Gerakan Tanah Air.
Kesemua calon gabungan itu hilang wang deposit termasuk Mahathir, yang gagal mempertahankan kerusi Parlimen Langkawi.
Sementara itu, Setiausaha Agung Pejuang Amiruddin Hamzah melahirkan rasa kesal dengan keputusan tersebut sambil mengulangi pendirian parti itu yang akan terus mempertahankan kedaulatan undang-undang dan memikul mandat perjuangan untuk agama, bangsa dan negara.
“Dengan itu, Pejuang akan terus menggerakkan jentera di kawasan-kawasan tertentu untuk bersiap sedia menghadapi pilihan raya negeri akan datang,” katanya.


Sindiket kuota umrah: SPRM tahan pengarah urusan agensi pelancongan

Suruhanjaya Pencegahan Rasuah Malaysia (SPRM) menahan seorang lagi lelaki bagi membantu siasatan kerana disyaki terlibat dengan sindiket rasuah pengagihan kuota tiket penerbangan umrah.
SPRM pada Jumaat membongkar sindiket menentukan pengagihan kuota jumlah tempat duduk penerbangan bagi agensi pembekal perkhidmatan umrah dengan meminta rasuah kononnya berbentuk komisen dan menahan enam individu dalam operasi khas di empat negeri iaitu Wilayah Persekutuan Kuala Lumpur, Selangor, Johor dan Kedah pada 9 Februari lepas.
Menurut sumber SPRM, lelaki berusia 35 tahun itu yang juga seorang pengarah urusan agensi pelancongan di Selangor ditahan di Ibu Pejabat SPRM di Putrajaya pada 3.30 petang semalam ketika hadir memberi keterangan.
Sumber berkata lelaki itu dipercayai memberi suapan kepada dua individu yang ditahan reman sebelum ini sebagai balasan membantu ejen agensi pelancongannya mendapatkan tiket penerbangan umrah.
“SPRM turut menyita wang tunai berjumlah kira-kira RM160,000, telefon mudah alih dan beberapa komputer riba yang digunakan lelaki terbabit. Proses pembekuan akaun-akaun tertentu terutamanya akaun pelaburan amanah saham yang melibatkan isteri, bekas isteri serta anak-anak mereka turut dijalankan,” kata sumber.
Menurut sumber, siasatan SPRM menjurus kepada salah laku jenayah rasuah dalam kalangan pegawai syarikat yang merupakan ejen tunggal kepada syarikat penerbangan luar negara.
Sumber berkata siasatan awal mendapati tiada unsur salah laku oleh syarikat (ejen tunggal) itu namun beberapa pegawainya telah memanipulasi penjualan tiket melalui ‘komisen’ yang diminta daripada syarikat pelancongan lain untuk kepentingan sendiri.
“Siasatan juga mendapati syarikat ejen tunggal ini telah menyempurnakan penjualan tiket berdasarkan kepada kuota yang dipersetujui dan ditetapkan oleh syarikat penerbangan luar negara berkaitan.
“Justeru, tiada timbul kebimbangan terhadap pengurangan jumlah kuota sedia ada yang diberikan oleh Kerajaan Arab Saudi kepada syarikat penerbangan luar negara tersebut kerana syarikat ejen tunggal sentiasa berjaya memenuhi kuota tiket seperti yang diperuntukkan,” katanya.
Kata sumber, SPRM memanggil beberapa saksi dari syarikat berkaitan dan tidak menolak kemungkinan memanggil lebih ramai lagi bagi membantu siasatan.
Sumber berkata perintah reman empat hari terhadap lelaki itu telah dikeluarkan oleh Majistret Irza Zulaikha Rohanuddin hari ini.
Pengarah Kanan Bahagian Operasi Khas SPRM Datuk Tan Kang Sai mengesahkan penahanan itu dan berkata kes disiasat mengikut Seksyen 16 (a) Akta SPRM 2009.


95.1% dewasa, 78.5% remaja lengkap divaksinasi

Seramai 2,472,098 individu atau 78.5% populasi remaja berusia 12 hingga 17 tahun di negara ini sudah menerima vaksin Covid-19 lengkap setakat 11.59 malam tadi, menurut data kementerian kesihatan (KKM) menerusi laman CovidNow.Berdasarkan data itu juga, seramai 22,258,551 orang dewasa atau 95.1% populasi dewasa lengkap divaksin, 1,031,946 atau 4.4% masih tidak divaksin, manakala seramai 22,843,780 menerima sekurang-kurangnya satu dos vaksin.Secara keseluruhan, seramai 24,730,649 atau 75.7% populasi Malaysia sudah menerima vaksin Covid-19 yang lengkap.Mengenai jumlah dos vaksin harian, sebanyak 143,662 dos diberikan melibatkan 42,888 penerima suntikan dos lengkap; 8,449 (dos pertama) dan 92,325 (dos penggalak).Ia menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 50,946,620, manakala jumlah kumulatif dos penggalak kini sebanyak 825,497.


Kedah bawah Mukhriz tawar Dr M 34 ekar tanah Langkawi, kata Najib

Najib Razak hari ini mendakwa kerajaan negeri Kedah semasa beliau menjadi perdana menteri pernah menawarkan pajakan tanah pantai seluas 34 ekar di Langkawi dengan harga RM3,200 setahun kepada Dr Mahathir Mohamad, sebagai respons terhadap serangan bekas mentornya itu berkenaan pendedahan permohonan mendapatkan hartanah percuma daripada kerajaan bernilai RM100 juta.Najib berkata tawaran itu dibuat pada 2014 ketika pentadbiran Kedah dipimpin Mukhriz Mahathir.“Masa tawaran tanah Langkawi ini diberi, anak kamu MB Kedah. Betul?” kata bekas perdana menteri itu dalam sebuah hantaran di Facebook.Najib juga mendakwa anak Mahathir juga diberikan tanah balak seluas 2,471 ekar sambil menambah beliau akan mendedahkan lebih banyak perjanjian tanah sedemikian.Terdahulu, Mahathir dalam catatan blog berkata Malaysia menjadi bahan ketawa mengenai cara kerajaan melayan Najib walaupun telah disabitkan kesalahan jenayah kewangan.Beliau merujuk tindakan kerajaan meluluskan penganugerahan hartanah RM100 juta susulan permohonan Najib yang menggunakan Akta Ahli Parlimen (Saraan), di mana bekas perdana menteri itu diberi beberapa pilihan elaun perumahan.Najib mempertahankan dirinya dengan mengatakan elaun tersebut diperkenalkan oleh Mahathir sendiri.Terdahulu, Mahathir berkata keputusan kerajaan memberikan ganjaran kepada bekas perdana menteri bukan memberikan kemewahan atau kekayaan kepada bekas perdana menteri, sambil menambah beliau sendiri membeli sebidang tanah di Putrajaya di mana beliau membayar cukai tanah tahunan.Najib turut mempersoalkan butiran mengenai tanah di Putrajaya tersebut.“Tanah Putrajaya yang kamu kata kamu ‘bayar’ kerajaan untuk beli itu, berapa luasnya dan berapanya harga yang kamu bayar?” soal Najib.Dalam pada itu, Najib sekali lagi mendakwa beliau hanya menggunakan haknya dengan memilih salah satu dari tiga lokasi yang ditawarkan kerajaan.“Apa yang saya dapat sekarang selepas 9 tahun berkhidmat sebagai PM dan menaikkan nilai simpanan negara dari RM800 bilion ke RM2 trilion?” soal Najib lagi yang kini sedang berusaha untuk menggugurkan sabitan dan hukuman penjara 12 tahun kesalahan jenayah berkaitan rasuah.Pada 12 November MalaysiaNow mendedahkan butiran rancangan kerajaan untuk meluluskan ganjaran hartanah bernilai RM100 juta untuk Najib yang terletak di kejiranan mewah Kuala Lumpur.Seminggu kemudian, Mahathir membangkitkan perkara itu di Dewan Rakyat.Putrajaya kemudiannya berkata keputusan untuk memberi ganjaran kepada Najib tersebut masih belum dimuktamadkan.Akibat dikecam orang ramai, Najib mengumumkan beliau menarik balik permohonan tanah di Bukit Petaling tersebut.Najib juga dilaporkan memilih pilihan yang paling mahal dari tiga pilihan ditawarkan Jabatan Perdana Menteri, yang bertanggungjawab dalam proses pemberian kepada bekas perdana menteri.Sejak tumbang pada 2018, Najib didakwa dengan pelbagai pertuduhan rasuah, pengubahan wang haram dan salah guna kuasa berkaitan skandal 1MDB.Tahun lalu, beliau dijatuhi hukuman penjara 12 tahun selepas disabitkan dengan tujuh pertuduhan berkaitan penyelewengan RM42 juta daripada SRC International.Keputusan rayuannya ditetapkan pada 8 Disember depan.


Masjid Lembah Klang bersiap sedia untuk Ramadan lebih meriah

Masjid-masjid di Lembah Klang bersiap sedia untuk menyambut Ramadan tahun ini yang dijangka lebih meriah berbanding dua tahun lalu akibat sekatan disebabkan pandemik Covid-19.Ditambah pula, mereka kini dibenarkan untuk menganjurkan lebih banyak program mengimarahkan masjid sempena pelaksanaan fasa peralihan kepada endemik bermula 1 April.Tinjauan MalaysiaNow di beberapa masjid sekitar Lembah Klang, mendapati mereka kini sedang giat membuat persiapan bagi menyambut ketibaan Ramadan seperti waktu sebelum penularan Covid-19 pada awal 2020.Setiausaha Masjid Bandar Seri Putra, Azli Ariffin berkata, pihaknya sudah membuat persiapan sewajarnya dan sangat teruja untuk menerima kunjungan orang ramai bagi mengimarahkan masjid pada bulan puasa kali ini.Malah, kebenaran untuk menunaikan solat tanpa penjarakan fizikal dijangka akan menyumbang kepada penambahan jemaah masjid bagi solat sunat tarawih.“Untuk Ramadan kali ini, kita akan buat seperti Ramadan dulu (pra Covid-19) tak banyak beza sangat,” katanya kepada MalaysiaNow.“Kita juga berbesar hati untuk adakah aktiviti berbuka puasa bersama jemaah. Dulu tak boleh, sekarang sudah dibenarkan, jadi kami sudah lantik katerer dan persiapan sudahpun dibuat.”Mengulas lanjut, Azli berkata, program yang bakal diadakan sepanjang Ramadan termasuk tadarus, Nuzul Al-Quran dan beberapa ceramah khas.Ketika negara sedang melalui beberapa fasa sekatan pergerakan bermula Mac 2020 dan ditamatkan pada Oktober tahun lalu, aktiviti di masjid turut dihadkan, malah aktiviti berbuka puasa di masjid juga tidak dibenarkan.Dalam tempoh itu, antara aktiviti yang dibenarkan ketika bulan Ramadan tahun lalu ialah solat tarawih yang dilakukan dengan penjarakan fizikal manakala pada tahun sebelumnya, umat Islam hanya menunaikan solat sunat itu di rumah masing-masing.Namun begitu, Azli berkata, walaupun program sempena Ramadan kini dibenarkan di masjid, kemeriahan itu dijangka hanya terhad bagi golongan dewasa dan remaja.“Penularan Covid-19 masih belum berakhir, jadi mungkin juga jemaah masih berasa bimbang untuk hadir ke masjid bersama anak-anak mereka yang masih kecil.“Justeru, Ramadan memang akan meriah jika dibandingkan dengan tempoh PKP, tetapi ia mungkin tidak semeriah sebelum waktu penularan Covid-19,” katanya.Mengulas mengenai kehadiran jemaah masjid bagi solat Jumaat pada 1 April, Azli berkata, kehadiran jemaah di masjid itu meningkat secara mendadak, malah, jumlah kehadiran dianggarkan mencapai 80% kapasiti masjid.“Kini tidak ada lagi kuota untuk menunaikan solat di masjid, justeru, tiada lagi alasan jemaah tidak hadir,” katanya dan menambah masjid itu mampu menampung kapasiti 3,500 jemaah.


Zahid masih cuti sakit, bicara kes rasuah ditangguh lagi

Mahkamah Tinggi hari ini membenarkan permohonan Ahmad Zahid Hamidi untuk menangguhkan perbicaraan kes rasuah yang dihadapinya berhubung Sistem Visa Luar Negara (VLN) kerana masih bercuti sakit.Hakim Mohd Yazid Mustafa berkata berdasarkan sijil cuti sakit (MC) yang diserahkan oleh pihak pembelaan, Zahid bercuti sakit sehingga 4 September ini.Beliau berkata mahkamah mengambil maklum bahawa Dr Mohd Shahir Anuar dari Avisena Specialist Hospital di Shah Alam, yang merawat Zahid, telah hadir di hadapan Hakim Mahkamah Tinggi Kuala Lumpur Collin Lawrence Sequerah bagi memberi penjelasan berkenaan keadaan kesihatan bekas timbalan perdana menteri itu.“Berdasarkan kandungan MC secara prima facie, mahkamah menerima bahawasanya tertuduh tidak ‘fit to return duty’ (tidak sihat) sehingga 4 September.“Mahkamah bersyukur dan mengucapkan terima kasih atas komitmen yang ditunjukkan tertuduh (yang hadir di mahkamah) dan mahkamah minta supaya komitmen tersebut akan berterusan pada hari-hari sambung bicara yang akan ditetapkan nanti,” katanya.Mahkamah menetapkan 28 September, 22 Oktober, 18 hingga 19 November dan 20 hingga 24 Disember depan bagi menyambung perbicaraan kes Zahid itu yang berdepan 40 pertuduhan rasuah.“Mahkamah ingin memberi penekanan dan peringatan kepada semua pihak, kerana tarikh-tarikh yang dikemukakan telah dipersetujui semua pihak dan minta kerjasama pada tarikh tersebut, kes berjalan dan mana-mana penangguhan tidak akan dibenarkan,” katanya.Terdahulu, timbalan pendakwa raya Wan Shaharuddin Wan Ladin meminta agar semua tertuduh atau mana-mana pihak yang terlibat dalam prosiding mahkamah, mendapatkan sijil cuti sakit daripada hospital kerajaan.“Kalau boleh, perlu MC daripada Kementerian Kesihatan iaitu sijil daripada (hospital) kerajaan. Ini adalah kerana Yang Arif sedia maklum ada MC daripada hospital swasta di bawahnya ada nota yang mengatakan MC ini tidak boleh digunakan untuk prosiding mahkamah,” katanya.Beliau turut mengucapkan terima kasih di atas komitmen Zahid kerana hadir pada prosiding hari ini dan berharap komitmen itu akan berterusan.Sebelum itu, peguam Hamidi Mohd Noh yang mewakili Zahid memaklumkan kepada mahkamah mengenai keadaan terkini anak guamnya dan memohon supaya perbicaraan hari ini dan esok dilapangkan memandangkan tertuduh masih bercuti sakit sehingga 4 September.Hamidi berkata walaupun hari ini anak guamnya masih bercuti sakit namun Zahid tetap hadir ke mahkamah bagi menunjukkan komitmen terhadap perbicaraan yang sedang dihadapinya.“Ahmad Zahid belum benar-benar sembuh. Jadi pendapat saya Yang Arif, permohonan daripada pihak pembelaan supaya kes tidak dijalankan pada hari ini dan kita tetapkan tarikh baharu kerana saya percaya, kehadiran orang kena tuduh (OKT) bukan bermaksud kehadiran fizikal sahaja, tetapi termasuk juga kehadiran mentalnya supaya dia bersedia,” katanya.Zahid, 68, berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.


Puluhan pemandu terkandas akibat banjir di Lembah Klang

Puluhan pemandu terpaksa bermalam di dalam kenderaan masing-masing malam tadi apabila laluan untuk pulang ke rumah mereka di Setia Alam serta Bukit Raja dan Meru di Klang ditenggelami air berikutan hujan lebat di Lembah Klang sejak pagi semalam.Jalan-jalan utama di Setia Alam yang menghubungkan Meru dan Bandar Bukit Raja di Klang dinaiki air antara dua hingga tiga meter sejak lewat malam tadi menyebabkan ramai pengguna jalan raya yang pulang kerja lewat malam terperangkap dan tidak dapat pulang ke rumah hingga tengah hari ini.Setakat satu tengah hari, hujan masih lebat turun di sekitar Lembah Klang.Tinjauan Bernama di jalan utama menghubungkan Setia Alam dengan Meru mendapati puluhan kenderaan masih berhenti di tepi jalan kerana laluan yang dinaiki air itu hanya boleh dilalui kenderaan berat seperti bas dan lori.Mohd Faizol Adzhar Mohd Mohtar, 34, berkata beliau terpaksa tidur di dalam kereta yang diletakkan di kawasan parkir kira-kira dua kilometer dari apartmennya di Bandar Bukit Raja sebelum berjalan kaki pulang pagi ini.“Saya balik kerja dari Kuala Lumpur pukul 9.30 malam tadi dan saya berhenti makan kerana jalan sesak, tiba di Setia Alam kira-kira pukul 12 tengah malam saya dapati semua jalan menuju ke rumah saya dinaiki air.“Keadaan waktu itu hujan lebat dan saya ambil keputusan untuk tidur di dalam kereta kerana tidak mahu ambil risiko meredah air banjir yang tinggi,” katanya kepada Bernama hari ini.Kira-kira 10 pagi, Mohd Faizol Adzhar mengambil keputusan untuk berjalan kaki pulang ke rumahnya kerana air tidak menunjukkan tanda untuk surut berikutan hujan lebat masih turun.Mohamad Imran Hakim Mohd Nazri, 19, pula terpaksa tidur di tempat kerja selepas kawasan sekeliling dinaiki air.“Saya habis kerja di restoran kira-kira 12.30 tengah malam dan ketika itu air sudah naik setinggi dua meter di luar restoran,” katanya.Beliau yang tinggal di Sungai Kapar Indah, kira-kira 10 kilometer dari Setia Alam sejak kecil, berkata kejadian banjir kali ini adalah paling buruk pernah dialami sejak tinggal di daerah itu.“Sekarang saya masih lagi di tempat kerja, tidak boleh pulang ke rumah, harap hujan akan berhenti dan air segera surut,” katanya.


Peniaga terpaksa naikkan harga juadah akibat harga ayam melambung

Kenaikan harga ayam mentah sejak akhir-akhir ini menyebabkan kesan riak terhadap peniaga bazar Ramadan sehingga mereka terpaksa menaikkan harga juadah yang dijual bagi memperolehi keuntungan jualan.Seorang peniaga nasi ayam berempah, Yulia Roslan berkata, harga terpaksa dinaikkan sebanyak 50 sen dari RM6.50 kepada RM7 sebungkus bagi menampung kenaikan harga bahan mentah itu.“Harga ayam pada semalam masih lagi stabil, namun hari ini saya membeli tiga ekor ayam dengan harga hampir RM50. Ini tidak termasuk harga cili yang juga naik,” katanya ketika ditemui MalaysiaNow di gerainya di Seksyen 27, Shah Alam di Selangor baru-baru ini.Yulia berkata kenaikan itu dilakukan dengan berat hati memandangkan tidak semua pelanggan akan memahami.Sejak Ramadan minggu lalu, Yulia menjual kira-kira 24 bungkus nasi ayam berempah setiap hari.Kenaikan harga ayam sejak bermula Ramadan menimbulkan kemarahan pengguna media sosial.Sebagai respons, Menteri Perdagangan Dalam Negeri dan Hal Ehwal Pengguna Alexander Nanta Linggi berkata, harga ayam meningkat disebabkan peningkatan kos makanan ternakan ayam yang diimport.Bagaimanapun katanya, kementerian perdagangan dalam negeri dan hal ehwal pengguna (KPDNHEP) akan mengadakan beberapa sesi libat urus dengan pemilik ladang ayam besar di negara ini, serta perbincangan dengan kementerian pertanian dan industri makanan (Mafi), bagi membolehkan penetapan harga ayam standard dilaksanakan.Turut terkesan dengan kenaikan harga ayam ialah Rizal Mohd yang menjual nasi berlauk di bazar Ramadan Alam Megah di Shah Alam.Namun, dia mengambil keputusan untuk menyerap kos kenaikan itu bagi mengekalkan harga set nasi berlauk yang dijual pada harga RM8.“Saya terpaksa kekalkan harga kerana tidak mahu pelanggan tetap lari. Mereka pasti tanya mengapa harga dinaikkan secara tiba-tiba,” katanya kepada MalaysiaNow.“Bukan harga ayam sahaja naik, harga timun juga naik sekali ganda daripada RM2.50 kepada RM5 sekilo”.Rizal mula berniaga di bazar Ramadan itu kira-kira setahun lalu.Namun tidak semua menu berasaskan ayam yang dijual bakal mengalami kenaikan harga.Ini kerana, peniaga yang membeli ayam secara pukal dapat membelinya pada harga yang lebih murah.Seorang peniaga ayam golek di Putra Heights di Subang Jaya, Siti Zaleha Harun berkata, dia membeli antara 50 ke 100 ekor ayam sehari daripada pengeluar ayam berhampiran.“Saya dapat membeli ayam pada harga antara RM7.90 ke RM8.90 seekor, bergantung kepada kuantiti yang dibeli pada hari itu.“Oleh sebab itu, saya dapat mengekalkan harga ayam golek kerana tidak terkesan dengan kenaikan di pasar-pasar,” katanya.


Langkawi diiktiraf salah satu pulau terbaik di Asia Tenggara

Langkawi terdiri daripada gugusan 99 pulau di luar pantai Kedah, berjaya merangkul anugerah peringkat antarabangsa "Asia Best Awards 2022" dan diiktiraf sebagai satu daripada Pulau Terbaik di Asia Tenggara baru-baru ini.
Ketua Pegawai Eksekutif Lembaga Pembangunan Langkawi (Lada) Nasaruddin Abdul Muttalib berkata anugerah itu membuktikan usaha dan dedikasi berterusan pihaknya terutama sepanjang pandemik iaitu semasa ketibaan pelancong ke pulau itu berada pada tahap kurang memuaskan.
Beliau berkata kejayaan manis itu turut diiringi dengan berita gembira apabila Four Seasons Resort Langkawi turut menerima anugerah The Best Beach and Upcountry Hotel in Malaysia 2022.
"Walaupun berdepan pelbagai cabaran, kami tetap optimis dan memikul tanggungjawab untuk memastikan pulau ini berdaya tahan dalam perjalanannya ke arah pemulihan dan kekal menjadi destinasi pelancongan pilihan ramai,” katanya dalam sebuah kenyataan.
Nasaruddin berkata sebagai agensi perintis dalam pembangunan pelancongan Langkawi, Lada memainkan peranan penting untuk menjadikan Langkawi destinasi pelancongan bertaraf dunia yang terkenal seperti sekarang.
Sementara itu, beliau berkata pihaknya menjangkakan ketibaan lebih ramai pelancong antarabangsa berpotensi menggiatkan semula ekonomi dan merangsang pendapatan masyarakat setempat.
"Bagi merealisasi hasrat ini, kami memberi tumpuan kepada empat komponen utama iaitu pelancongan leisure (antarabangsa & domestik), mesyuarat, insentif, persidangan dan pameran (Mice) dan acara pelancongan.
"Pelan tindakan kami merangkumi mempromosikan pelancongan berkonsepkan hijau, mencipta pengalaman dan bertanggungjawab, insentif seperti membeli-belah bebas cukai dan mewujudkan tempat yang menarik untuk Instagram bagi memastikan kami dapat mengekalkan kedudukan kami sebagai satu daripada pulau terbaik di Asia Tenggara," katanya.


3 pegawai imigresen ditahan kes seludup, pemerdagangan manusia

Tiga pegawai imigresen ditahan membabitkan kes penyeludupan dan pemerdagangan manusia di beberapa lokasi di Sepang, Iskandar Puteri dan Johor Bahru, dua hari lepas.
Ketua Pengarah Jabatan Imigresen Khairul Dzaimee Daud berkata tangkapan itu membabitkan kes penyeludupan warga asing di Kompleks Sultan Abu Bakar (KSAB), di Iskandar Puteri pada 12 Oktober; Lapangan Terbang Antarabangsa Kuala Lumpur 2 (klia2) pada 1 November dan Kompleks Kastam, Imigresen dan Kuarantin (CIQ), Bangunan Sultan Iskandar (BSI), di Johor Bahru dua hari lepas.
“Operasi pertama di KSAB, seorang pegawai ditahan dan disiasat serta berada dalam jaminan polis, kedua (kes seludup) di Kota Bharu Kelantan, tetapi tiada pegawai imigresen terlibat.
“Di klia2 pula, seorang pegawai imigresen telah direman dan akan dituduh sewajarnya di bawah Akta Antipemerdagangan Orang, manakala terbaru di BSI pada 7 November, seorang pegawai imigresen disiasat,” katanya pada sidang media di BSI hari ini.
Turut hadir Pengarah Jabatan Imigresen Johor Baharuddin Tahir.
Khairul berkata demikian ketika diminta mengulas mengenai perkembangan kes penyeludupan warga asing yang dipercayai melibatkan pegawai imigresen.
Selain itu, beliau turut menegaskan Jabatan Imigresen Malaysia (JIM) tidak akan berkompromi dan menjelaskan individu yang terlibat akan disiasat dan berdepan tindakan tegas termasuk dibuang kerja sekiranya didapati bersalah sepertimana yang dimaklumkan Menteri Dalam Negeri Hamzah Zainudin semalam.
“Penglibatan pegawai ini tidak menggambarkan tahap keseluruhan integriti jabatan, ini hanyalah kes terpencil yang hanya melibatkan segelintir kecil pegawai sahaja,” katanya.
Pada 12 Oktober lepas, JIM menahan 25 pendatang tanpa izin warga Indonesia yang dipercayai memasuki negara ini menerusi pintu sempadan di KSAB, manakala enam lelaki warganegara India ditahan di klia2 pada 1 November.
Pada dua hari lepas, seramai 12 pendatang tanpa izin warga Indonesia pula ditahan semasa pemeriksaan di CIQ BSI.


Kes harian Covid-19 menurun ke paras 9,000

Malaysia merekodkan kes baru sebanyak 9,066 menjadikan kes keseluruhan Covid-19 meningkat sebanyak 2,277,565 kes.Sarawak kekal mencatat kes harian tertinggi sebanyak 1,418 hari ini disusuli Selangor yang mencatat 1,000 kes jangkitan.Malaysia merekodkan kes baru sebanyak 9,066 menjadikan kes keseluruhan Covid-19 meningkat sebanyak 2,277,565 kes.Sarawak kekal mencatat kes harian tertinggi sebanyak 1,418 hari ini disusuli Selangor yang mencatat 1,000 kes jangkitan.Sabah mencatatkan kes harian sebanyak 767, Kedah (670), Kelantan (796), Perak (669), Pulau Pinang (620), Kuala Lumpur (201), Pahang (630), Melaka (206), Negeri Sembilan (191), Terengganu (827) dan Johor (981).Putrajaya (24), dan Perlis (66) sahaja negeri yang mencatat kes dua digit hari ini.Sementara Labuan tidak mencatatkan kes hari ini.


Kertas siasatan kes Guan Eng diserah ke pejabat pendakwaan

Polis Pulau Pinang telah menghantar kertas siasatan kes Setiausaha Agung DAP, Lim Guan Eng berhubung dakwaan ingkar arahan kuarantin kendiri dengan menghadiri persidangan Dewan Undangan Negeri (DUN) Pulau Pinang pada 2 September lepas ke Pejabat Pendakwaan Pulau Pinang, baru-baru ini.Ketua Polis Pulau Pinang Mohd Shuhaily Mohd Zain berkata ketika ini pihaknya masih menunggu arahan selanjutnya daripada Pejabat Pendakwaan Pulau Pinang untuk tindakan seterusnya.“Pihak polis telah selesai menyiasat kes itu dengan 11 orang termasuk Lim direkodkan keterangan bagi membantu siasatan dan kertas siasatannya juga telah dihantar ke Pejabat Pendakwaan Pulau Pinang untuk tindakan seterusnya.“Sehingga kini kertas siasatan masih belum mendapat sebarang arahan dari Pejabat Pendakwaan Pulau Pinang, siasatan kes itu dijalankan di bawah Kertas Enkuiri Polis (KEP),” katanya ketika dihubungi hari ini.Pada 8 September, jurucakap Pemuda Gerakan Pulau Pinang Mohd Aswaad Jaafaf membuat laporan polis terhadap Lim yang didakwa mengingkari peraturan kuarantin kendiri.Laporan polis itu dibuat selepas peguam Lim, Gobind Singh Deo yang mewakili bekas Ketua Menteri Pulau Pinang itu dalam perbicaraan kes rasuah membabitkan projek pembinaan terowong dasar laut, memaklumkan kepada Mahkamah Sesyen Kuala Lumpur bahawa anak guamnya itu telah diarah menjalani perintah kuarantin kendiri selama 10 hari bermula 1 hingga 10 September.Bagaimanapun, Lim telah menafikan dakwaan bahawa beliau telah melanggar syarat kuarantin kendiri dan berkata beliau hanya dimaklumkan pada 2 September berhubung perkara itu selepas menghadiri persidangan DUN


Perceraian di Sarawak cecah 5,000 kes sepanjang PKP

Kes perceraian di Sarawak sepanjang perintah kawalan pergerakan (PKP) dari Mac 2020 sehingga September tahun ini mencecah lebih 5,000 kes, Dewan Rakyat dimaklumkan hari ini.Timbalan Menteri Pembangunan Wanita, Keluarga dan Masyarakat Siti Zailah Mohd Yusoff berkata ini termasuk 3,582 kes pasangan Islam dan 2,076 kes pasangan bukan Islam.Katanya sepanjang 2020 sehingga Julai lepas juga, sebanyak 31 aduan keganasan rumah tangga diterima melalui Talian Kasih dan 1,017 aduan sama diterima pihak polis seluruh negeri itu.Beliau berkata demikian pada sesi soal jawab persidangan Dewan Rakyat bagi menjawab soalan Alice Lau Kiong Yieng (DAP-Lanang) mengenai statistik kes penceraian sepanjang PKP.Menjawab soalan tambahan Alice mengenai punca kes penceraian berlaku, Siti Zailah berkata terdapat banyak sebab dan ada antaranya hanya melibatkan hal remeh.“Salah faham ada antara puncanya selain itu ialah penagihan dadah, masalah kewangan, sikap panas baran dan tertekan perasaan,” katanya.Siti Zailah berkata kementerian mengadakan pelbagai inisiatif untuk membantu kes keganasan rumah tangga dengan kerjasama pelbagai agensi.Ini termasuk mewujudkan pusat transit sementara di masjid, pusat sokongan sosial setempat yang bergerak dan statik serta tempat selamat rumah perlindungan bagi mangsa-mangsa keganasan rumah tangga.Untuk tempat selamat rumah perlindungan, katanya daripada 39 keseluruhan di seluruh negara, terdapat lima premis diwartakan di Sarawak.


Tiada niat jahat isytihar darurat, kata Muhyiddin

Muhyiddin Yassin memberi jaminan bahawa tiada motif jahat di sebalik pengisytiharan darurat seperti beberapa kebimbangan dibangkitkan sejak kebelakangan ini.Perdana menteri berkata pengisytiharan tersebut dilakukan dengan tujuan utama membendung penularan pandemik Covid-19 serta mempercepatkan langkah perundangan berkaitan pengurusan wabak itu.“Ini merangkumi penggunaan aset hospital swasta, mengambil milikan sementara tanah, bangunan atau harta alih hospital swasta atau membuat permintaan menggunakan sumber hospital swasta bagi merawat pesakit Covid-19.“Jadi, sila yakin bahawa tidak ada motif jahat di sebalik pengisytiharan darurat ini,” katanya ketika berucap pada sesi dialog bersama industri anjuran kementerian perdagangan antarabangsa dan industri hari ini.Perdana menteri juga mengulangi bahawa darurat tidak akan digunakan untuk melanggar hak asasi manusia, harta persendirian dan hak undang-undang lain.Katanya Malaysia berpegang teguh pada prinsip kedaulatan undang-undang, justeru, ia tidak akan bertindak dengan cara yang boleh menghina prinsip undang-undang yang dipegangnya.“Sehubungan itu, adalah penting bahawa komuniti perniagaan, baik domestik dan antarabangsa memahami ini,” katanya.Selain itu, Muhyiddin berkata usaha memerangi pandemik Covid-19 adalah tanggungjawab bersama kerajaan, sektor swasta, masyarakat dan individu dan semua pihak ini perlu berganding bahu dalam membanteras krisis ini.Pada 12 Januari lalu, Yang di-Pertuan Agong Sultan Abdullah berkenan mengisytiharkan Darurat sehingga 1 Ogos depan atau satu tarikh lebih awal sebagai langkah proaktif untuk membendung gelaja wabak Covid-19.


Tanah runtuh Batang Kali kejadian kedua terbesar libat mangsa maut

Kejadian tanah runtuh di tapak perkhemahan Father’s Organic Farm di Batang Kali pada 16 Disember lepas merupakan kejadian kedua terbesar melibatkan jumlah mangsa maut selepas runtuhan Kondominium Highland Towers pada 1993 yang mengorbankan 48 nyawa.
Tragedi pada kira-kira pukul 2.30 pagi 16 Disember itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan.
Kejadian menyayat hati itu meragut 18 nyawa individu dewasa dan 13 kanak-kanak, dengan 20 mayat ditemukan di sektor A, satu sektor B dan 10 lagi di sektor C di kawasan perkhemahan tersebut.
Menurut Komander Pasukan Mencari Dan Menyelamat Khas Malaysia (SMART), Mohd Khairul Jamil ketika menerima panggilan kecemasan berhubung kejadian berkenaan, pihaknya agak terkejut apabila diberitahu jumlah mangsa yang terlibat adalah 100 orang.
“Kebiasaannya sebelum ini kejadian runtuhan hanya melibatkan seramai tiga atau empat orang mangsa, bila diberitahu 100 orang mangsa terlibat dalam kejadian pada hari itu ia amat mengejutkan saya.
“Kemudian saya mengarahkan satu pasukan 10 anggota yang diketuai oleh Ketua Sektor Heavy USAR SMART, Mohamad Hafiezul Abdul Halim ke lokasi kejadian. Kejadian di Batang Kali ini merupakan kejadian kedua terbesar melibatkan mangsa yang terkorban selepas Highland Towers,” katanya dalam “Rancangan Apa Khabar Malaysia” terbitan Bernama TV.
Dalam pada itu Hafiezul berkata peranan pasukan beliau di lokasi kejadian adalah untuk memberi bantuan dari segi kepakaran dan khidmat nasihat agar kerja-kerja mencari dan menyelamat dapat dijalankan dengan lebih berkesan.
Beliau berkata antara alatan yang dibawa oleh pasukannya pada hari pertama kejadian adalah “structural movement sensor” yang mengawasi pergerakan tanah yang boleh membahayakan pasukan penyelamat.
“Antara lain pasukan kami juga yang memberi nasihat agar jentera berat digunakan dalam kerja mencari susulan ketebalan tanah yang dianggarkan sehingga 20 meter,” katanya.


Telegram jalin kerjasama dengan SKMM, polis bendung jenayah siber, kata Fahmi

Telegram sedia menjalinkan hubungan kerja lebih erat dengan Suruhanjaya Komunikasi dan Multimedia Malaysia (SKMM) dan polis bagi membendung jenayah siber.
Menteri Komunikasi dan Digital Fahmi Fadzil berkata komitmen itu dinyatakan selepas Telegram mengadakan pertemuan dengan beliau di Ibu Pejabat Polis Bukit Aman, di Kuala Lumpur hari ini.
Beliau berkata turut hadir dalam pertemuan itu ialah Pengerusi SKMM Salim Fateh Din, Ketua Polis Negara Acryl Sani Abdullah Sani, Pengarah Jabatan Siasatan Jenayah Ayob Khan Mydin Pitchay dan beberapa pegawai tertinggi polis.
"Dalam mesyuarat selama sejam itu, saya telah menegaskan bahawa terlalu banyak kes jenayah seperti penipuan pelaburan palsu, pedofilia, pornografi dan jenayah dalam talian lain berlaku di (dalam aplikasi) Telegram.
"Kami juga telah menyampaikan pandangan tegas berhubung peri penting Telegram dan mana-mana aplikasi pemesejan atau media sosial untuk sentiasa akur dan patuh kepada undang-undang Malaysia," katanya dalam kenyataan hari ini.
Sementara itu Fahmi berkata sejak Januari 2020 hingga Mei 2023, jumlah kerugian yang ditanggung rakyat Malaysia akibat pelbagai aktiviti penipuan menerusi Telegram telah mencecah RM45 juta, justeru kerajaan tidak akan berdiam diri dan membenarkan penjenayah berselindung di sebalik identiti palsu.
"Insya-Allah, pertemuan hari ini adalah permulaan yang baik dalam kerjasama rentas agensi bagi memastikan Telegram akan lebih selamat untuk digunakan," katanya.
Pada 7 Jun lepas, Kementerian Komunikasi dan Digital menggesa Telegram mengadakan pertemuan dengan MCMC dalam masa terdekat bagi mengelak tindakan berhubung beberapa isu keselamatan siber.


Ibu mualaf gagal dapat kebenaran merayu untuk kembalikan status agama Islam anak

Seorang ibu yang memeluk Islam dan Pendaftar Muallaf Wilayah Persekutuan tidak boleh meneruskan rayuan mereka ke Mahkamah Persekutuan untuk mengembalikan semula penukaran agama dua anaknya kepada Islam, yang dilakukannya secara unilateral.Ini susulan keputusan sebulat suara panel tiga hakim Mahkamah Persekutuan yang menolak permohonan mereka untuk kebenaran meneruskan rayuan mereka ke Mahkamah Persekutuan.Dalam kes sivil, kebenaran dari Mahkamah Persekutuan perlu diperoleh terlebih dahulu sebelum mereka boleh meneruskan rayuan mereka.Setelah Mahkamah Persekutuan tidak memberikan kebenaran kepada ibu kanak-kanak itu dan Pendaftar Muallaf, keputusan Mahkamah Tinggi pada 16 Oktober 2018, membatalkan penukaran agama Islam secara unilateral dua anak yang dilahirkan dalam perkahwinan sivil, kekal.Presiden Mahkamah Rayuan Rohana Yusuf yang bersidang bersama hakim Mahkamah Persekutuan Mohd Zawawi Salleh dan Nallini Pathmanathan memutuskan bahawa isu dalam kes berkaitan undang-undang pentadbiran sama ada penukaran agama kanak-kanak yang didaftarkan oleh Pendaftar Muallaf adalah mengikut undang-undang adalah sama dengan kes Indira Gandhi seperti yang diputuskan oleh Mahkamah Persekutuan.Rohana berkata isu tafsiran Perkara 12 (4) Perlembagaan Persekutuan juga telah diselesaikan dalam keputusan kes Indira Gandhi.Dalam kes Indira, panel lima hakim Mahkamah Persekutuan memutuskan, pada Januari 2018, bahawa persetujuan kedua-dua ibu bapa diperlukan sebelum anak yang dilahirkan dalam perkahwinan sivil boleh memeluk agama Islam.Indira, seorang ibu beragama Hindu, telah mencabar penukaran agama tiga anaknya, dilakukan secara unilateral oleh bekas suaminya yang memeluk Islam.“Kami mengulangi bahawa adalah pendirian kami bahawa mahkamah perlu mematuhi doktrin (doktrin stare decisis) dengan tegas untuk mengekalkan kepastian dalam undang-undang dan kami mengatakan ini bukan kes yang sesuai untuk tidak mengikuti keputusan kami sebelum ini,” kata Rohana dalam prosiding mahkamah yang dijalankan secara maya.Doktrin stare decisis ialah doktrin undang-undang yang mengikat mahkamah untuk mengikut undang-undang yang ditetapkan oleh mahkamah terdahulu mengenai kes yang serupa.Hakim itu berkata bukanlah fungsi mahkamah untuk memastikan kemampuan seseorang yang ingin menukar agama kepada agama lain.“Fungsi mahkamah terhad kepada aspek pentadbiran fungsi awam Pendaftar Muallaf yang perlu dilaksanakan mengikut undang-undang,” kata hakim itu.Beliau berkata ibu itu dan Pendaftar Muallaf Wilayah Persekutuan tidak boleh diberi kebenaran untuk meneruskan rayuan mereka kerana mereka gagal memenuhi syarat di bawah Seksyen 96 Akta Mahkamah Kehakiman 1964.Bapa kanak-kanak itu, penganut agama Buddha, telah memfailkan semakan kehakiman di Mahkamah Tinggi untuk membatalkan penukaran agama dua anaknya yang masih kecil yang telah memeluk Islam pada Mei 2016 oleh ibu mereka tanpa pengetahuan dan persetujuannya.Kanak-kanak itu dilahirkan dalam perkahwinan sivil kepada pasangan yang ketika itu beragama Buddha tetapi telah memeluk Islam secara sepihak oleh ibu mereka yang memeluk Islam pada 2015.Identiti keluarga itu tidak boleh didedahkan berikutan perintah Mahkamah Tinggi yang dikeluarkan pada 21 Mei, 2018.Bapa kanak-kanak itu berjaya dalam usaha mendapatkan semakan kehakiman untuk membatalkan penukaran agama Islam secara unilateral anak-anaknya. Ibu kanak-kanak tersebut dan Pendaftar Muallaf gagal dalam rayuan di Mahkamah Rayuan pada 27 Okt tahun lepas.Mengenai hak penjagaan anak-anak, keputusan Mahkamah Rayuan pada September 2018 yang memberikan hak penjagaan penuh kepada bapa dikekalkan berikutan kegagalan ibu kanak-kanak itu mendapatkan kebenaran meneruskan rayuannya di Mahkamah Persekutuan.Dalam prosiding hari ini, mahkamah mendengar hujahan daripada peguam Sulaiman Abdullah yang mewakili Pendaftar Muallaf, Arham Rahimy Hariri bagi ibu kanak-kanak tersebut, K. Shanmuga bagi bapa dan Peguam Kanan Persekutuan Shamsul Bolhassan mewakili ketua pengarah kementerian pendidikan dan kerajaan.Sulaiman memohon mahkamah supaya memberikan kebenaran atas alasan terdapat 12 persoalan undang-undang untuk Mahkamah Persekutuan menentukan antara lain mengenai isu berkaitan kebajikan dan kepentingan terbaik kanak-kanak itu.Shanmuga berhujah persoalan undang-undang yang dicadangkan itu melibatkan perkara yang telah diputuskan dalam kes Indira Gandhi.Shamsul Bolhassan menyokong permohonan untuk mendapatkan kebenaran itu dengan mengatakan bahawa persoalan undang-undang adalah berkaitan dengan hak kanak-kanak itu.


Hampir 500 mangsa banjir Baling masih di PPS

Mangsa banjir di daerah ini yang ditempatkan di tiga pusat pemindahan sementara (PPS) berkurangan kepada 495 orang setakat 8 pagi ini berbanding 1,424 orang pada sebelah malam tadi.
Pegawai Pertahanan Awam Baling Rasidah Kassim berkata kekurangan itu berikutan kebanyakan pelajar yang berada di PPS Sekolah Menengah Kebangsaan (SMK) Agama Yayasan Al-Khiriah diambil waris masing-masing sekali gus jumlah yang masih berada di PPS itu seramai 78 pelajar.
Sementara itu, beliau berkata mangsa yang berada di PPS SMK Jerai terdapat 159 orang daripada 50 keluarga manakala 258 orang daripada 59 keluarga berada di PPS Surau An-Nur.
"PKOB (Pusat Kawalan Operasi Bencana) masih dibuka untuk menerima panggilan dan merekodkan  data yang diterima oleh mangsa," katanya dalam kenyataan hari ini.
Kejadian banjir dan fenomena kepala air yang berlaku pada Isnin petang itu, turut mengorbankan tiga mangsa manakala tujuh rumah musnah dihanyutkan arus deras selain kira-kira 70 rumah rosak akibat bencana itu.


PN selesai agihan kerusi PRU15, nafi runding kerjasama rasmi dengan GTA

Pembahagian kerusi di Semenanjung antara parti komponen Perikatan Nasional (PN) untuk Pilihan Raya Umum ke-15 (PRU15) telah dimuktamadkan, kata Pengerusi PN Muhyiddin Yassin.
Beliau yang juga presiden Bersatu berkata keputusan itu dicapai atas semangat setia kawan, saling menghormati, bertoleransi serta memberi ruang dan peluang kepada semua pihak dalam PN.
Katanya semua jentera Bersatu, PAS dan Gerakan telah diarahkan untuk mengatur langkah secara bersama bagi memperkukuhkan jentera PN dalam menghadapi pilihan raya itu.
“Dalam beberapa hari akan datang, kita akan tetapkan tarikh untuk setiap negeri di bawah PN untuk umumkan bukan sahaja kerusi tetapi calon yang telah putuskan untuk kerusi tersebut,” katanya kepada pemberita selepas mempengerusikan mesyuarat PN  di Ibu Pejabat Bersatu di Bangunan Yayasan Selangor semalam.
Mesyuarat yang bermula pukul 4 petang itu turut dihadiri pemimpin PN antaranya Presiden PAS Abdul Hadi Awang, Timbalan Presiden PAS Tuan Ibrahim Tuan Man dan Ketua Penerangan PN Mohamed Azmin Ali.
Dalam perkembangan lain, Muhyddin berkata PN tidak pernah mengadakan rundingan secara rasmi bersama Gerakan Tanah Air (GTA) pada peringkat parti untuk bekerjasama pada PRU15.
Pengerusi Penaja GTA Dr Mahathir Mohamad semalam dilaporkan berkata rundingan tersebut masih dijalankan namun terdapat masalah yang belum diselesaikan.
Beliau turut memberi masa dua hari iaitu sehingga 2 November depan kepada PN untuk memuktamadkan kerjasama dengan GTA.


Presiden Mexico dijangkiti Covid-19

Presiden Mexico Andres Manuel Lopez Obrador semalam mengumumkan dijangkiti virus Covid-19.“Saya kesal untuk memberitahu anda bahawa saya turut dijangkiti virus Covid-19.“Simptomnya agak sederhana tetapi saya sedia untuk menjalani rawatan perubatan,” katanya pemimpin berusia 67 tahun dalam kenyataan di media sosial.


Kerja senggara di loji rawatan air Selangor dijangka siap 11 malam ini

Kerja penambahbaikan dan penyenggaraan aset kritikal di Loji Rawatan Air Sungai Selangor Fasa 1 (LRA SSP1) dimulakan pada 9 pagi tadi dan dijangka siap 11 malam ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan hari ini memaklumkan bekalan air dijangka pulih sepenuhnya pada 9 malam, Sabtu ini (16 Oktober).“Bekalan air akan mula disalurkan secara berperingkat kepada pengguna bermula 5 petang, 14 Oktober setelah sistem bekalan air distabilkan.“Tempoh masa gangguan dan pemulihan bekalan air di kawasan terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air,” katanya.Beliau berkata Air Selangor akan menyediakan bantuan air alternatif melalui lori tangki ke premis kritikal seperti hospital, pusat dialisis, pusat kuarantin dan rawatan Covid-19 (PKRC) dan pusat pemberian vaksin (PPV) serta untuk upacara pengebumian.Senarai lengkap kawasan terjejas, pili air awam dan stesen pengisian air komersial boleh didapati di Lampiran A dan juga laman pautan hentitugas.airselangor.com.Pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300 atau mengajukan sebarang pertanyaan dan aduan di Help Centre di laman sesawang www.airselangor.com dan aplikasi Air Selangor.


Microsoft bakal bina pusat data serantau pertama di Malaysia

Syarikat Microsoft hari ini mengumumkan pembinaan pusat data serantaunya yang pertama di Malaysia sebagai sebahagian daripada inisiatif “Bersama Malaysia” bagi memperkasa ekonomi digital dan transformasi kemajuan digital yang inklusif melibatkan sektor awam dan swasta.Rantau yang terlibat dalam inisiatif tersebut adalah kawasan Kuala Lumpur dengan penyediaan capaian kepada kemudahan Microsoft Cloud serba lengkap termasuk: Microsoft Azure, Microsoft 365, Dynamics 365 dan Power Platform.Syarikat komputer gergasi itu turut mengumumkan perancangan yang menyasarkan sejuta warga Malaysia untuk dipersiapkan kemahiran digital di akhir 2023 bagi mencipta peluang ekonomi rakyat dan perniagaan di era digital.“Kami juga berkongsi komitmen kerajaan untuk memastikan transformasi digital dapat dilaksanakan secara terangkum dan bertanggungjawab. Oleh yang demikian, kami berikrar untuk memperkasakan seramai 1 juta rakyat Malaysia dengan kemahiran digital, membantu mereka memanfaatkan peluang yang muncul daripada pelaburan baharu ini.“Pusat data serantau yang bakal dibina akan menjadi pencetus perubahan bagi Malaysia, membolehkan kerajaan dan perniagaan untuk menyusun semula dan merombak operasi mereka, demi manfaat semua lapisan rakyat,” kata Jean-Philippe Courtois, naib presiden eksekutif dan presiden jualan, pemasaran dan operasi Microsoft dalam sebuah kenyataan.Dalam pada itu, Perdana Menteri Muhyiddin Yassin turut mengalu-alukan komitmen Microsoft untuk memperkasakan ekonomi digital dan berkata inisiatif “Bersama Malaysia” akan memakan belanja sekurang-kurangnya AS$1 bilion atau RM4 bilion bagi tempoh lima tahun akan datang.“Seperti apa yang saya fahami, menurut International Data Corporation, kesan riak pelaburan wilayah pusat data hari ini dapat diterjemahkan kepada AS$6.9 (RM28.3) pendapatan yang dijana dalam ekosistem ‘cloud’ tempatan bagi setiap AS$1 (RM4.2) pendapatan ‘cloud’ Microsoft Malaysia menjelang 2024,” katanya dalam ucap tama pelancaran inisiatif itu hari ini.Beliau turut menambah pusat-pusat data serantau dijangka mencipta 19,000 peluang pekerjaan termasuk 4,000 pekerjaan dalam bidang berkaitan IT dalam kalangan pengguna ‘cloud’ Microsoft.“Malaysia sepenuhnya ingin kekal menjadi barisan hadapan dalam kemajuan teknologi menggunakan data bagi menyediakan perkhidmatan yang ditambah baik bagi perniagaan, selain meningkatkan pengeluaran dan memangkin daya saing,” katanya.


Sorry.


Baru bangkit, peniaga Melaka dihantui larangan rentas negeri jika kes melonjak lepas PRN

Pembukaan semua sektor sosial dan ekonomi pada awal bulan lepas membawa seribu satu kelegaan kepada peniaga ikan bakar dan cenderamata di Umbai, Melaka setelah hampir dua tahun aktiviti ekonomi dibuka dan ditutup bergilir-gilir.Sejak beberapa minggu lepas, jeti Pernu-Umbai seakan hidup kembali apabila pelancong domestik dari luar Melaka memasuki negeri itu.Para peniaga di situ sememangnya bergantung harap kepada pelancong domestik untuk berkunjung menikmati menu makanan laut Umbai yang terkenal itu.Melaka sememangnya negeri yang menerima hasil pendapatan besar daripada industri pelancongan dan Umbai antara lokasi yang terkenal dalam kalangan peminat ikan bakar tempatan.Sedikit demi sedikit, mereka cuba bangkit daripada penutupan perniagaan mereka.Peniaga makanan laut, Mohd Yunus Shafie meluahkan rasa bimbangnya seandainya berlaku kembali perintah kawalan pergerakan, beliau baru memulakan perniagaan selepas negara memasuki fasa endemik Covid-19.Mohd Yunus Shafie merupakan pengurus salah sebuah gerai ikan bakar yang diusahakan keluarganya di jeti Umbai.Katanya, kawasan itu kelihatan “mati” ketika tempoh PKP.“Kita memang tidak ada pelanggan lain, hanya pelancong dari luar Melaka,” katanya kepada MalaysiaNow.Sejak rentas negeri dibuka, kawasan itu perlahan-lahan hidup semula.Yunus memberitahu dia tidak terus membuka gerai kerana masih takut.Hanya selepas minggu barulah dia dan keluarga berani membuka gerai, mengikuti jejak beberapa rakannya yang lain.Terdapat 16 gerai dan perniagaan yang bernaung di bawah persatuan peniaga ikan bakar Pernu Umbai.“Gerai kami diusahakan keluarga, jadi tiada masalah hendak mendapatkan tenaga kerja.“Sesetengah gerai masih sukar beroperasi kerana kekangan tenaga kerja,” katanya.Perniagaan keluarganya itu antara yang menerima bantuan dan geran ketika pelaksanaan PKP.Dia juga bersyukur kerana masih mampu bertahan sepanjang tempoh perintah berkurung dan larangan rentas negeri.Sementara itu, bendahari persatuan, Kamsiah Salleh berkata, kempen PRN Melaka yang bermula 8 November lalu tidak memberikan kesan yang diharapkan.“Tiada crowd yang betul-betul datang sini, kecuali ahli politik yang datang melawat,” katanya kepada MalaysiaNow.Beberapa pelanggan baru tiba di medan selera Umbai, Melaka memilih ikan dan udang untuk menikmati hidangan makanan laut.Kamsiah berkata, peniaga yang bernaung di bawah persatuan itu sudah mula membayar semula sewa premis yang tertunggak kepada pihak berkuasa tempatan.Dia berterima kasih kerana Perbadanan Kemajuan Negeri Melaka bertolak ansur soal sewa dan tidak memaksa peniaga membayar bayaran tertunggak.Namun wanita itu tidak sepenuhnya berasa lega dengan keadaan peniaga di situ.Ini kerana kadar kebolehjangkitan Covid-19 meningkat kepada 1.0.Ketua Pengarah Kesihatan Dr Noor Hisham Abdullah memberi amaran angka itu adalah tanda awal kes positif akan melonjak.Angka penggunaan katil hospital untuk pesakit Covid-19 di negeri bersejarah itu juga kurang memberangsangkan.Menurut portal Covidnow, Melaka mencatatkan kadar 82.8% kadar penggunaan katil hospital, ketiga tertinggi selepas Terengganu dan Kelantan.“Memang kita risau, cuma tak setakut dahulu kerana sudah ada vaksin.“Kita kena belajar hidup dengan Covid cuma risikonya pada orang yang ada penyakit,” katanya.Meskipun dia yakin kerajaan tidak akan mengenakan total lockdown semula, rakyat boleh memilih untuk tidak melancong sekiranya mereka menjangkakan kes naik, terutama dua minggu selepas berlangsungnya PRN.Pakar kesihatan juga memberi amaran gelombang baru Covid-19 bakal melanda negara bulan depan.Sebagai sejenis perniagaan bermusim, Kamsiah yang berniaga gerai cenderamata itu berkata, mereka hanya mengharapkan jumlah jualan yang tinggi pada hujung minggu dan musim cuti sekolah.Bagi Yunus, tidak banyak yang boleh dilakukan kecuali mematuhi prosedur operasi standard yang ditetapkan.“Kami jarakkan meja untuk tujuan penjarakan fizikal, selain memastikan semua pelanggan lengkap dos vaksin.“Kami harap tiada lagi PKP, kerana jika ditutup semula sempadan, memang kami akan terduduk habis,” katanya.


Kos dan faedah mengadakan pilihan raya sewaktu pandemik

Pilihan raya umum yang dijanjikan Perdana Menteri Muhyiddin Yassin akan diadakan pada Julai tahun depan bakal menyaksikan sekurang-kurangnya 15 juta rakyat Malaysia turun mengundi, memberikan cabaran yang tidak pernah wujud sebelum ini kepada pihak berkuasa dalam memastikan langkah-langkah keselamatan bagi melindungi pengundi daripada wabak Covid-19.Setiausaha Suruhanjaya Pilihan Raya (SPR) Ikmalrudin Ishak berkata, daftar pemilih yang diwartakan sebelum pembubaran Parlimen akan digunakan ketika Pilihan Raya Umum ke-15 (PRU15) diadakan.“Jumlah pengundi berdaftar sekarang adalah 15.36 juta,” katanya kepada MalaysiaNow.Kebiasaannya, pengundian akan diadakan di kawasan-kawasan seperti sekolah yang mudah diakses pengundi memandangkan jaraknya yang berhampiran dengan masyarakat setempat.Namun kebimbangan berhubung Covid-19, terutama penularan varian Delta yang dikatakan lebih mudah dijangkiti bakal memberikan cabaran berganda kepada pihak berkuasa selain daripada pemilihan lokasi pengundian.Kawalan pergerakan orang ramai dan penguatkuasaan prosedur operasi standard (SOP) seperti penggunaan pelitup muka dan penjarakan fizikal juga perlu dipertimbangkan.Selain itu kos pilihan raya pandemik juga terpaksa difikirkan pihak berkuasa.Ikmalrudin berkata, pilihan raya umum yang diadakan semasa pandemik akan menyaksikan kos lebih tinggi, terutamanya sekiranya Pilihan Raya Negeri (PRN) Sarawak yang tertangguh akan diadakan serentak.Bagaimanapun, katanya, persiapan tetap dijalankan bagi berdepan situasi tersebut.Menurutnya lagi SPR juga berunding dengan pihak berkuasa yang berkenaan bagi mengkaji pelan dan garis panduan keselamatan pilihan raya.Antara yang terlibat termasuk beberapa agensi dan kementerian termasuk Majlis Keselamatan Negara (MKN), kementerian kesihatan, Agensi Pengurusan Bencana Negara (Nadma) dan polis.Dalam perutusan khasnya pada Jumaat lalu, Muhyiddin berkata PRU15 akan diadakan pada bulan Julai 2022 mengikut situasi pandemik.Beliau juga turut menawarkan beberapa perkara dalam undangan persefahaman rentas parti politik termasuk peruntukan dana sama rata kepada semua ahli Parlimen di seluruh negara, penggubalan undang-undang anti lompat parti, membataskan pemerintahan perdana menteri selama dua penggal dan perwakilan ahli Parlimen yang seimbang daripada kerajaan dan pembangkang dalam Jawatankuasa Khas Pilihan Parlimen.Tawaran itu bagaimanapun ditolak gabungan Pakatan Harapan, sekumpulan ahli Parlimen Umno dan Pejuang.Ketika Muhyiddin menekankan akan wujud ketidakpastian jika pertukaran pentadbiran dilakukan semasa wabak melanda negara, ahli ekonomi Madeline Berma berkata tidak mengadakan pilihan raya sebaliknya akan menjadi pertaruhan dalam bentuk yang berbeza.Bercakap kepada MalaysiaNow, Madeline mengakui wujud kebimbangan untuk mengadakan pilihan raya semasa krisis Covid-19, namun beliau berkata faedah terhadap sosial ekonomi dan kestabilan politik jangka panjang akan melebihi risiko mengadakan pilihan raya ketika pandemik.“Kerajaan ketika ini tidak memiliki majoriti di Parlimen untuk merancang dan melaksanakan reformasi struktur seperti reformasi percukaian, kewangan dan memberdayakan usaha penyesuaian terhadap trend mega pasca pandemik,” katanya.“Pembaharuan struktur banyak variasi dan perlukan masa untuk membuahkan hasil. Kerajaan dengan majoriti tipis di Parlimen tidak mempunyai waktu untuk laksanakannya.”Beliau turut berbicara mengenai keperluan untuk meningkatkan kecekapan, keanjalan dan ketahanan dengan mengatakan pembaharuan-pemaharuan sedemikian akan menajangkaui Pelan Jana Semula Ekonomi Negara atau Penjana.“Semua itu adalah langkah jangka pendek dan pertengahan dan sesuai untuk mengatasi masalah segera seperti kelangsungan hidup dan meletakkan makanan di atas meja rakyat,” katanya.“Pakej rangsangan fiskal adalah sangat bagus tetapi kita perlukan penyelesaian jangka panjang untuk menyelesaikan masalah struktur yang sudah wujud sebelum Covid.”Beliau berkata pembaharuan juga diperlukan untuk percukaian, pasaran tenaga kerja, pasaran produk dan sektor awam.“Ekonomi kita pada masa ini didasari model yang tertumpu kepada tenaga buruh dan berorientasikan eksport sehingga menjadi punca pergantungan kepada buruh asing yang dibayar upah rendah, produktiviti rendah buruh, pengangguran lulusan universiti, pendapatan rendah, selain menghalang daya saing berlaku,” katanya.“Kerajaan yang mendapat sokongan penuh di Parlimen akan dapat merancang dan melaksanakan pembaharuan struktur bagi memulihkan ekonomi dan memperkuat daya saing Malaysia.“RM1.2 bilion (untuk pilihan raya) adalah harga yang harus dibayar oleh Malaysia bagi mendapatkan kerajaan yang mempunyai mandat yang kukuh di Parlimen demi membawa negara kita ke tahap ekonomi baru dalam era pasca pandemik.”


Trend lonjakan kes Covid-19 di Amerika Syarikat membimbangkan, kata CDC

Amerika Syarikat (AS) berdepan trend membimbangkan berikutan lonjakan kes Covid-19 berlipat ganda dilaporkan di kebanyakan negeri, menurut Pusat Kawalan dan Pencegahan Penyakit (CDC) pada Rabu, lapor Agensi Anadolu.“Malangnya kita menyaksikan trend yang menyedihkan di AS dengan kes Covid-19 meningkat di hampir 75 peratus di negeri,” kata pakar penyakit berjangkit Jay Butler pada satu taklimat media.AS mencatatkan sekitar 50,000 kes baharu dalam tempoh seminggu sejak kebelakangan ini serta 700 kematian, menurut data CDC.Butler berkata peningkatan berlaku di seluruh AS, terutama di bahagian tengah barat daya, berikutan pergerakan penduduk disebabkan penurunan suhu dan banyak majlis keluarga serta kejiranan diadakan.Dekan Kolej Perubatan Baylor, Dr. Peter Hotez, memberitahu CNN perjuangan melawan Covid-19 kian mencabar memandangkan musim sejuk yang bakal tiba.“Malangnya, ini akan menjadi musim sejuk yang mengerikan,” katanya.AS kekal negara yang mencatatkan jumlah kes dan kematian Covid-19 tertinggi.Secara keseluruhan, AS mempunyai lebih 8.3 juta kes jangkitan serta lebih 221,000 kematian.Sementara itu ketua Jabatan Kesihatan dan Perkhidmatan Manusia Alex Azar berkata pemberian vaksin Covid-19 terutamanya kepada golongan berisiko dan yang lemah mungkin dimulakan pada akhir tahun ini.Sekarang AS secara besar-besaran menghasilkan enam vaksin dengan jangkaan sekurang-kurangnya satu vaksin akan mendapat kelulusan Pentadbiran Makanan dan Ubat-ubatan.Menjelang akhir Mac atau awal April, AS merancang menyediakan vaksin yang cukup untuk semua rakyat Amerika, kata Azar.


Kerjasama PH-BN di Selangor hadapi PRN akan diputuskan segera, kata MB

Bentuk kerjasama antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN) Selangor diharap dapat diputuskan selewat-lewatnya hujung bulan ini, kata Menteri Besar Selangor Datuk Seri Amirudin Shari.
Amirudin yang juga pengerusi PH Selangor berkata beliau telah berjumpa secara tidak formal dengan beberapa pihak dalam BN bagi membincangkan perkara tersebut.
"Dalam minggu ini atau awal minggu depan, saya akan buat pengumuman. Hari ini saya akan membawa ke mesyuarat exco dan membuat keputusan tertentu. Ia adalah perbincangan yang sangat positif dan saya berharap ia akan mewakili sentimen dalam kerajaan Persekutuan.
"Harap selewat-lewatnya bulan ini, kita sudah tentukan jenis kerjasama dan selepas itu, pada Februari dan seterusnya kita membuat persiapan untuk pilihan raya negeri," katanya.
Beliau berkata demikian kepada media selepas menyampaikan Majlis Amanat Tahun Baru 2023 kepada penjawat awam di negeri itu hari ini.
Amirudin juga berkata mandat telah diperoleh daripada PKR untuk memulakan perbincangan berkenaan kerjasama tersebut dan ia akan diputuskan dalam kalangan parti gabungan PH.
"Secara asasnya saya tahu tidak ada tentangan, cuma kita kena melihat formulanya. Saya tak jumpa (ahli BN) secara formal, kita jumpa secara tidak rasmi di acara dan majlis dan dinyatakan tarikh dan waktu yang perlu ditetapkan.
"Maksudnya kita kena buat permulaan kepada perbincangan. Itu kena ada kerangka kerja… Jadi kita kena mulakan dengan beberapa kerangka kerja, apa yang perlu dimulakan dan sebagainya," kata beliau.


Kes harian lepasi 1,600 jangkitan, 4 lagi terkorban

1,627 kes baru Covid-19 direkodkan semalam menjadikan jumlah keseluruhan sebanyak 4,853,523 kes.
Sebanyak 2,379 pesakit turut dilaporkan sembuh, menjadikan jumlah keseluruhan kes sembuh sebanyak 4,794,004.
Ketika ini, 23,121 kes aktif direkodkan di mana 963 kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 27 daripadanya memerlukan bantuan alat pernafasan.
Empat kes kematian termasuk satu kes kematian sebelum tiba di hospital dicatatkan menjadikan kes keseluruhan sebanyak 36,398 orang.


53.5% populasi Malaysia lengkap vaksin Covid-19

Sebanyak 53.5% atau 17,480,766 daripada keseluruhan populasi di negara ini telah melengkapkan suntikan vaksin Covid-19, setakat semalam.Kementerian kesihatan menerusi perkongsian di covidnow.moh.gov.my memaklumkan sebanyak 66% atau 21,573,348 pula telah menerima sekurang-kurangnya satu dos.“Bagi vaksinasi harian pula, sebanyak 227,147 dos vaksin diberikan semalam menjadikan keseluruhan dos yang diberikan menerusi Program Imunisasi Covid-19 Kebangsaan (PICK) meningkat kepada 38,990,335.Sementara itu, setakat 11.59 malam 13 September, sebanyak 104 kematian sebenar harian Covid-19 direkodkan dalam tempoh 24 jam dan 309 kes kematian tertunggak.Perkembangan terbaharu itu menjadikan jumlah keseluruhan kematian akibat Covid-19 di Malaysia meningkat kepada 21,124 kes.


Tak ada jaminan BN menang mudah pada PRU15, kata Ismail

Situasi di "medan perang" sewaktu Pilihan Raya Umum (PRU) bukan seperti dahulu lagi yang menyaksikan Barisan Nasional (BN) boleh meletakkan mana-mana calon untuk menang dengan mudah, kata Perdana Menteri Ismail Sabri Yaakob.
Naib presiden Umno itu berkata BN perlu bekerja lebih keras dan tidak boleh selesa seperti dahulu berdasarkan pola serta polemik politik yang semakin terbuka selain mencabar ketika ini.
“Dahulu kalau kita bertanding, kita pasti menang. Letak ‘songkok’ pun boleh menang tetapi sekarang keadaan semakin berubah. PRU14 jelas menunjukkan keyakinan untuk menang mudah dan besar tidak mencukupi.
“Tidak boleh ada jaminan menang mudah seperti dahulu lagi. Syaratnya perlu bekerja keras dan kuat,” katanya.
Beliau berkata demikian ketika melancarkan Program Solidariti Kestabilan dan Kemakmuran BN di Kompleks Umno Bagan Datuk hari ini yang dihadiri Pengerusi BN Ahmad Zahid Hamidi, Pengerusi BN Perak Saarani Mohamad selain pelbagai lapisan pemimpin komponen, parti serta masyarakat setempat.
Ismail berkata BN hadir pada PRU15 bukan sekadar untuk bertanding tetapi mahu menang dengan majoriti lebih besar agar mudah menguasai Putrajaya seterusnya membuat pelbagai keputusan bersama-sama parti komponen.
“Kita kena pastikan BN menjadi parti dominan kerajaan yang akan dibentuk. Jika BN memenangi 30 hingga 40 kerusi sahaja, kita tidak akan kuasai Kabinet.
“Sekurang-kurangnya 80 kerusi atau dua pertiga barulah kita ada kuasa kita dan orang akan dengar cakap kita. Kalau parti tidak kuat, tidak dominan, susah untuk kita membuat keputusan dan menguasai Putrajaya,” katanya.
Beliau berkata pembubaran Parlimen adalah bagi memberi laluan kepada PRU15 supaya rakyat boleh memilih kerajaan baharu namun niat itu disalah erti oleh kem pembangkang.
“Apabila bubar Parlimen, pembangkang sepatutnya seronok kerana pelbagai tuduhan dibuat tentang keabsahan kerajaan yang ada.
“Jadi biar rakyat tentukan siapa jadi kerajaan. Tiba-tiba mereka tidak setuju dengan pembubaran Parlimen sehingga mahu diisytiharkan sebagai tidak sah di mahkamah. Saya tidak faham apa mereka mahu sebenarnya,” kata beliau.


UAE berjaya lancarkan misi ke bulan

Emiriah Arab Bersatu (UAE) pada Ahad mendedahkan rover penjelajah angkasa lepas pertama buatan tempatan bagi meneroka bulan "Rashid Rover" berjaya dilancarkan.
Rashid Rover berlepas menerusi roket Falcon 9 milik Amerika Syarikat, SpaceX dari Stesen Angkasa Cape Canaveral di Florida pada Ahad.
Perjalanan ke bulan dijangka mengambil masa kira-kira lima bulan berikutan penggunaan sistem jimat tenaga, manakala misi penerokaan di bulan akan mengambil masa lebih 14 hari, lapor Agensi Anadolu.
“UAE melancarkan rover penjelajah ‘Rashid Rover’ untuk mendarat di bulan, dan ia akan menjadi misi lunar keempat di dunia dan yang pertama bagi dunia Arab sekiranya berjaya dilaksanakan,” kata Timbalan Presiden dan Perdana Menteri UAE, Sheikh Mohammed bin Rashid Al Maktoum menerusi ciapan di Twitter.


Taman tema dalaman terbesar Harry Potter dibuka di Tokyo

Warner Bros Studio Tour Tokyo - The Making of Harry Potter dibuka kepada umum pada Jumaat, membolehkan pelawat meneroka produksi di sebalik tabir filem Harry Potter serta melalui pengalaman ajaib secara interaktif.
Studio yang dibina di tapak bekas Toshimaen di daerah Nerima, Tokyo itu merupakan tarikan dalaman Harry Potter terbesar di dunia dan Jelajah Studio Warner Bros pertama yang dibuka di Asia, lapor Xinhua.
Pada majlis perasmian itu, pelakon British Thomas Andrew Felton, yang memainkan watak Draco Malfoy, mewakili para pelakon siri itu menyatakan penghargaannya terhadap "perhatian ke atas perincian yang telah dibuat untuk rumah baharu yang hebat untuk dunia sihir itu".
Tarikan kedua seumpamanya di dunia selepas London itu menampilkan bukan sahaja set filem ikonik, seperti Diagon Alley dan Forbidden Forest, pakaian dan alat peraga, bahkan pengalaman interaktif, dengan pelawat boleh mengambil swafoto yang akan ditayangkan pada skrin seperti lukisan berbingkai, menjadikan mereka berasa seolah-olah menjadi sebahagian daripada latar belakang siri filem itu.
Di studio, pelawat boleh ke Kedai Lawatan Studio terbesar di dunia yang dibahagikan kepada 11 tema berbeza dan dihiasi dengan lebih 7,000 prop dan reka bentuk yang dicipta khas yang diilhamkan oleh unsur-unsur daripada kedai Diagon Alley.
Taman tema itu yang mula dibina pada 2021, juga membolehkan pengunjung menikmati masakan British dan resipi dunia sihir seperti butterbeer yang terkenal di set filem replika.
Tempahan perlu dibuat untuk memasuki taman berkenaan, dengan tiket untuk mereka yang berumur 18 tahun ke atas berharga 6,300 yen (AS$45) manakala mereka yang berumur antara 12 dan 17 tahun sebanyak 5,200 yen (AS$37) dan 3,800 yen (AS$27) untuk kanak-kanak berumur antara empat dan 11 tahun.


Kes harian menurun lepasi 3,300

3,381 kes baru Covid-19 direkodkan hari ini menjadikan jumlah keseluruhan kes sebanyak 2,780,080.Selangor mencatat kes harian tertinggi sebanyak 879 hari ini disusuli Kelantan yang mencatat 385 kes jangkitan.Johor mencatatkan kes harian sebanyak 299, Kuala Lumpur (271), Sabah (242), Pahang (226), Pulau Pinang (219), Kedah (219), Melaka (141), Negeri Sembilan (172), Terengganu (94).Putrajaya (30), Perlis (14), Terengganu (94) dan Labuan (14) mencatat kes dua digit hari ini.Pesakit yang sembuh pula mencatat 3,447 kes hari ini menjadikan jumlah keseluruhan kes sembuh sebanyak 2,708,739.Dalam pada itu, kes yang memerlukan rawatan di unit rawatan rapi (ICU) adalah sebanyak 254 kes di mana 220 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 114 kes di mana 86 adalah kes Covid-19.Dari 3,381 kes harian yang dilaporkan pada hari ini, 37 kes (1.1%) adalah daripada Kategori Tiga, Empat, dan Lima, dan 3,344 kes (98.5%) lagi adalah terdiri daripada Kategori Satu dan Dua.


Tiada keperluan tutup sekolah berasrama, kata Khairy

Tiada keperluan untuk menutup sekolah berasrama di negara ini walaupun terdapat peningkatan kluster Covid-19 di sekolah itu kerana sebahagian besarnya hanya melibatkan gejala ringan ataupun tiada gejala.Menteri Kesihatan Khairy Jamaluddin berkata penutupan sekolah itu juga dilihat sebagai langkah ke belakang memandangkan peratusan vaksinasi remaja sudah mencapai 90%.“Jangkitan Covid-19 ini adalah perkara yang akan jadi dan kita tidak boleh lari daripada jangkitan. Selagi kesan gejala jangkitan itu tidaklah teruk, mereka boleh diasingkan di asrama atau di rumah,” katanya dalam sidang media di Kuala Lumpur semalam.Terdahulu, beliau berkata sejumlah 52 kluster pendidikan termasuk 27 sekolah berasrama dikesan bagi tempoh Minggu Epid Satu tahun ini hingga 19 November. “Dari 52 kluster ini, siasatan mendapati 44 kluster dengan kes indeksnya adalah pelajar manakala guru atau pensyarah bagi lima kluster dan staf sokongan pusat pendidikan bagi tiga kluster lagi,” katanya. Khairy juga berkata perkumpulan ramai telah meningkatkan risiko penularan jangkitan menyebabkan jumlah kluster di sekolah pada minggu pertama persekolahan sebanyak 15 kluster.Beliau berkata pada minggu kedua persekolahan, bilangan kluster pendidikan meningkat sekali ganda kepada 33 dengan semua negeri melaporkan kluster kecuali Perlis, Terengganu, Sarawak dan Labuan.


Senada dengan Zahid, DAP juga bersedia bekerjasama dengan Umno di Perak

Selepas Presiden Umno Ahmad Zahid Hamidi menyatakan kesediaan untuk bekerjasama dengan Pakatan Harapan (PH) bagi membentuk kerajaan di Perak, DAP pula menerima dengan hati terbuka, mengatakan mereka bersedia “demi kepentingan rakyat” dan “bagi membentuk kerajaan yang stabil.”Pengerusi DAP Perak Nga Kor Ming berkata, beliau terbuka untuk bekerjasama dengan mana-mana parti termasuk Umno.“Demi kepentingan rakyat, DAP Perak sedia bekerjasama dengan mana-mana parti yang boleh membantu membentuk kerajaan yang berbilang kaum, kuat, dan stabil.“Saya terbuka dengan sebarang perbincangan yang membina. Kami bersedia,” kata Nga seperti dilaporkan Malaysiakini.Dewan Undangan Negeri (DUN) Perak mempunyai 59 kerusi dan Umno mempunyai 25 ahli Dewan Undangan Negeri (Adun) sementara DAP mempunyai 16.Sekiranya Umno dan DAP bergabung, mereka mampu membentuk kerajaan yang stabil tanpa mana-mana parti politik lain.Parti-parti lain yang mempunyai kerusi dalam DUN Perak termasuklah Bersatu (5 kerusi), Amanah (5 kerusi), PKR (3 kerusi), PAS (3 kerusi), Gerakan (1 kerusi) dan satu Adun bebas.Zahid hari ini tidak menolak kemungkinan menubuhkan kerajaan baru di Perak bersama PH yang dianggotai DAP, Amanah dan PKR.Zahid berkata, Umno mengambil kira semua pertimbangan politik agar kerajaan yang akan terbentuk di Perak lebih kukuh dukungannya.Jumaat lepas Timbalan Presiden Bersatu Ahmad Faizal Azumu gagal memperoleh sokongan majoriti Adun dalam usul keyakinan terhadap menteri besar yang dikemukakan pada sidang DUN Perak.Dalam undian sulit yang dijalankan, Faizal yang juga Adun Chenderiang, hanya mendapat 10 undi, berbanding 48 menolak manakala satu berkecuali.PAS pada Jumaat menyatakan tidak akan menyertai sebarang usaha untuk menubuhkan kerajaan baru di Perak dan kekal bersama Perikatan Nasional (PN).


Khairy jamin ganja tidak akan digunakan untuk tujuan rekreasi

Menteri Kesihatan Khairy Jamaluddin pada Rabu memberi jaminan  kerajaan tidak akan membenarkan kanabis digunakan untuk tujuan rekreasi di Malaysia.
Khairy berada di Thailand untuk lawatan kerja empat hari bagi mengkaji amalan, kaedah penanaman, penyelidikan dan penggunaan kanabis untuk tujuan perubatan.
“Saya berada di Bangkok untuk memahami dengan lebih lanjut bukti klinikal dan rangka kerja kawal selia.
“Jika bukti klinikal menunjukkan bahawa kanabis selamat dan mujarab untuk digunakan bagi tujuan perubatan, kami akan menyediakan rangka kerja pengawalseliaan dan garis panduan amalan klinikal.
"Jangan khuatir, penggunaan kanabis untuk tujuan rekreasi tidak akan dibenarkan," katanya menerusi hantaran di Instagram pada Rabu.
Catatan itu turut memuatkan gambar Khairy bersama Menteri Kesihatan Thailand Anutin Charnvirakul di sebuah pusat penyelidikan kanabis.
“Bersama rakan saya, Timbalan Perdana Menteri yang juga Menteri Kesihatan Awam, Anutin Charnvirakul menunjukkan produk CBD Thailand.
“Mereka telah membenarkan kanabis untuk tujuan perubatan,” kata Khairy.
Pada awal hari ini, Khairy melawat Siam Cannabis Land di Pattaya, dan beliau diberi taklimat serta melawat rumah hijau dan ladang penanaman terbuka yang menanam pelbagai jenis kanabis.
Projek bandar kanabis seluas 350 ekar dijangka memberi tumpuan kepada pembangunan produk kesihatan dan perkhidmatan perubatan yang komprehensif.
Pada 9 Jun, Thailand menjadi negara Asia Tenggara pertama yang membenarkan penanaman dan pemilikan kanabis untuk tujuan perubatan.
Pentadbiran Makanan dan Ubat-ubatan (FDA) Thailand mengeluarkan kanabis yang mengandungi tidak melebihi 0.2% tetrahydrocannabinol (THC) daripada senarai narkotik yang diharamkan.
Bagaimanapun, pemilikan kandungan yang diekstrak seperti minyak dan hidangan seperti makanan dan minuman mengandungi lebih daripada 0.2% THC masih diharamkan di Thailand.
THC adalah sebatian psikoaktif utama yang terdapat dalam kanabis.


Agong zahirkan penghargaan kepada semua ahli Dewan Rakyat sokong Belanjawan 2021

Yang di Pertuan Agong Sultan Abdullah Sultan Ahmad Shah menzahirkan penghargaan kepada semua ahli Dewan Rakyat yang memberi sokongan bagi meluluskan Belanjawan 2021 hari ini.Sultan Abdullah mengalu-alukan sokongan yang diberikan bagi kelulusan Belanjawan 2021 untuk menjamin kesejahteraan dan kelangsungan hidup rakyat serta pemulihan ekonomi negara yang terkesan akibat penularan wabak Covid-19.“Seri Paduka Baginda turut menzahirkan penghargaan kepada ahli Dewan Rakyat yang telah mendokong titah nasihat Baginda pada 28 Oktober 2020 lalu untuk memberi sokongan demi kesejahteraan dan keselamatan rakyat serta kemaslahatan negara.“Sesungguhnya, selain daripada pemulihan ekonomi negara dan kelangsungan hidup rakyat, Belanjawan 2021 amat penting kepada kerajaan dan pihak berkuasa, khususnya petugas barisan hadapan, untuk meneruskan dan melancarkan dasar serta usaha membendung dan menangani ancaman wabak Covid-19,” menurut kenyataan dikeluarkan Datuk Pengelola Bijaya Diraja Istana Negara, Ahmad Fadil Shamsuddin.Katanya, selaku ketua negara, Sultan Abdullah amat menghormati setiap parti politik yang berdaftar di negara ini.“Seri Paduka Baginda juga menghargai peranan dan amanah yang dipertanggungjawabkan kepada ahli-ahli Dewan Rakyat dalam membela kebajikan rakyat.“Sehubungan dengan itu, Seri Paduka Baginda amat menghargai komitmen dan semangat muafakat serta gandingan bahu setiap pihak kerana ianya amatlah penting bagi mengekalkan momentum pemulihan ekonomi demi kesejahteraan bersama,” kata kenyataan itu.


PICK akan mulakan vaksinasi remaja berusia 12 hingga 17 tahun, kata Khairy

Program Imunisasi Covid-19 Kebangsaan (PICK) akan memulakan proses vaksinasi kepada golongan remaja berusia 12 hingga 17 tahun, kata Menteri Penyelarasnya Khairy Jamaluddin.Beliau berkata PICK akan memulakan vaksinasi mengikut keutamaan iaitu remaja (12 hingga 17 tahun) yang mempunyai masalah penyakit kronik, diikuti individu remaja (12 hingga 17 tahun) tanpa masalah perubatan dan berdasarkan penurunan umur.Khairy berkata kaedah ini dilaksanakan mengikut saranan Ketua Pengarah Kesihatan Dr Noor Hisham Abdullah kepada Jawatankuasa Khas Jaminan Akses Bekalan Vaksin Covid-19 (JKJAV).“Pengumuman akan dibuat minggu depan oleh @JKJAV tentang bagaimana vaksinasi Covid-19 untuk remaja akan dilaksanakan selari dengan pekeliling @DGHisham dan garis panduan klinikal terkini,” kata Khairy menerusi satu ciapan di laman Twitter,” katanya.


Jerebu makin serius, Seberang Jaya catat IPU tidak sihat

Indeks Pencemaran Udara (IPU) di Seberang Jaya, di Bukit Mertajam merekodkan bacaan tidak sihat manakala tiga lagi lokasi mencatatkan IPU sederhana.
Laman web Jabatan Alam Sekitar (JAS) merekodkan IPU 151 di Seberang Jaya sehingga pukul 10 pagi ini dan ia juga menunjukkan kualiti udara di kawasan itu kekal merekodkan tidak sihat sejak pukul 9 malam semalam.
Menurut JAS, IPU di Seberang Jaya juga menunjukkan trend menaik sejak pagi ini iaitu 132 pada 7 pagi meningkat kepada 135 dan seterusnya 141 pada 9 pagi hari ini.
Kawasan lain yang mencatatkan bacaan IPU pada tahap sederhana namun menghampiri tahap tidak sihat ialah Minden (95), Seberang Perai (91) dan Balik Pulau (82).
IPU antara sifar hingga 50 menunjukkan kualiti udara yang baik, 51 ke 100 (sederhana), 101 ke 200 (tidak sihat), 201 ke 300 (sangat tidak sihat) serta 300 dan ke atas (berbahaya).
Sebelum ini, Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata fenomena jerebu dijangka lebih serius pada tahun ini berbanding tiga tahun lalu apabila aktiviti perladangan dan industri kembali beroperasi seperti sedia kala.


Shafee mohon maaf beri kenyataan media berkait kes rasuah 1MDB Najib

Peguam Muhammad Shafee Abdullah hari ini memohon maaf kepada Mahkamah Tinggi berhubung kenyataan media yang dibuatnya baru-baru ini berkaitan kes rasuah bekas perdana menteri Najib Razak membabitkan 1Malaysia Development Berhad (1MDB).
Bagaimanapun, peguam veteran itu menegaskan kenyataan media itu adalah tepat dan tidak keterlaluan.
“Yang Arif, saya memohon maaf kepada mahkamah sekiranya terdapat salah tafsir terhadap kenyataan media tersebut. Kenyataan itu tepat dan tidak keterlaluan.
"Kenyataan media itu hanya mengatakan, pihak pendakwaan tidak memberikan kami dokumen dalam kes ini, tetapi kami telah mendapat dokumen itu. Itulah cara kami menyatakan pihak pendakwaan gagal untuk mendedahkan," katanya.
Shafee menjelaskan bahawa beliau menjawab pertanyaan pemberita mengenai wang yang dimasukkan ke dalam akaun Najib.
“Wartawan bertanya, adakah benar kedua-dua transaksi ini datang dari Arab Saudi,” katanya.
Pada peringkat ini, timbalan pendakwa raya Gopal Sri Ram berkata beliau menyatakan Shafee boleh membangkitkan perkara itu di mahkamah.
"Beliau (Shafee) boleh membangkitkan perkara ini di hadapan Yang Arif. Adakah beliau mengharapkan kami berjumpa media dan mengatakan Shafee salah?
"Saya boleh menerima jika beliau membuat aduan di hadapan Yang Arif.  Mana-mana pengadu tentang cara kami (pendakwaan) menjalankan kes boleh membawanya ke hadapan Yang Arif. Tolong jangan berbincang dengan media, berhubunglah dengan kami," kata Sri Ram yang merupakan bekas hakim Mahkamah Persekutuan.
Selepas mendengar hujah oleh kedua-dua pihak, hakim Mahkamah Tinggi Collin Lawrence Sequerah berkata perkara berhubung kenyataan media itu telah selesai.
Semalam, Sri Ram mengingatkan Shafee supaya tidak menjalankan perbicaraan kes itu di media.
Sri Ram berkata demikian sebagai respons kepada kenyataan media oleh Muhammad Shafee pada Isnin yang menyatakan bahawa aliran masuk dana ke dalam akaun Najib pada Februari dan Jun 2011 berjumlah kira-kira RM60.6 juta (kira-kira AS$20 juta) daripada kerabat diraja Arab Saudi, Putera Faisal Turki Al Saud.
Pihak pembelaan mendakwa dana itu adalah sebahagian daripada hadiah kepada Najib daripada bekas gabenor Madinah, Saud Abdulaziz Majid Al Saud.
Shafee berkata pihak pendakwaan hanya menyatakan mengenai dua transaksi pindahan tetapi tidak menyatakan lima lagi pindahan ke dalam akaun Najib antara Ogos 2011 dan Ogos 2012, yang didakwa daripada Putera Turki dan Kementerian Kewangan Riyad berjumlah kira-kira AS$180 juta.
Peguam itu juga telah menyatakan surat daripada bekas gabenor yang dialamatkan kepada Najib, yang menyatakan jumlah derma yang dibuat kepada bekas perdana menteri itu.
Perbicaraan diteruskan dengan mendengar keterangan saksi pendakwaan ke-39, bekas pengarah bukan eksekutif AmBank Cheah Tek Kuang, 75, yang disoal balas Shafee.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.
Perbicaraan bersambung.


Polis selesai ambil keterangan Sanusi, kata Bukit Aman

Polis mengesahkan telah selesai mengambil keterangan daripada Menteri Besar Kedah Muhammad Sanusi Md Nor berhubung kenyataannya yang mendakwa Pulau Pinang adalah milik Kedah.
Setiausaha Polis, Noorsiah Saaduddin berkata Unit Siasatan Jenayah Terkelas, Jabatan Siasatan Jenayah Bukit Aman merakam percakapan Muhammad Sanusi di Pejabat Menteri Besar Kedah di Wisma Darul Aman, Alor Setar, semalam.
“Polis kini dalam tindakan melengkapkan kertas siasatan sebelum merujuk ke Pejabat Peguam Negara selari dengan peruntukan Perkara 145(3) Perlembagaan Persekutuan dalam tempoh terdekat,” katanya dalam kenyataan malam ini.
Sementara itu bercakap kepada pemberita di Alor Setar selepas memberi keterangan, Sanusi berkata beliau ditanya lima soalan ketika diambil keterangan.
Semalam, media melaporkan polis menerima laporan dan telah membuka kertas siasatan berhubung kenyataan  Sanusi berkaitan perkara itu.
Pada 29 Mei lepas, Sanusi dilaporkan berkata Kedah dan Pulau Pinang tidak ada sempadan kerana Pulau Pinang masih hak Kedah dan beliau mendakwa Kedah hanya mempunyai sempadan dengan Perak dan Perlis.


2 peguam positif Covid, perbicaraan kes rasuah Zahid ditangguh

Mahkamah Tinggi hari ini menangguhkan perbicaraan kes rasuah berhubung dana Yayasan Akalbudi (YAB) yang dihadapi Ahmad Zahid Hamidi ke 22 Ogos berikutan dua peguamnya dijangkiti Covid-19.
Peguam Aiman Abdul Rahman yang mewakili Zahid memberitahu hakim Collin Lawrence Sequerah bahawa peguam utama kes itu, Hisyam Teh Poh Teik dan Hamidi Mohd Noh dijangkiti Covid-19.
“Pihak kami telah memfailkan surat kepada mahkamah pada 2 dan 3 Ogos lepas dengan menyatakan peguam Hisyam dan Hamidi dijangkiti Covid-19 dan kami mohon supaya tarikh perbicaraan hari ini ditukar kepada sebutan dan perbicaraan seterusnya pada 22 Ogos,” katanya.
Timbalan pendakwa raya Abdul Malik Ayob tidak membantah perkara itu.
Hakim Sequerah kemudian berkata berdasarkan alasan yang dikemukakan pihak pembelaan, tarikh perbicaraan hari ini dilapangkan dan akan bersambung pada 22 Ogos ini.
Pada prosiding hari ini, Zahid sepatutnya disoal balas pihak pendakwaan berhubung pertuduhan rasuah yang dihadapi ahli Parlimen Bagan Datuk itu.
Ahmad, 69, berdepan dengan 47 pertuduhan iaitu 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik YAB.


Pemvaksinan Covid-19 tak libatkan kanak-kanak bukan isu besar, kata pakar

Walaupun kerajaan dalam laporan harian situasi semasa jangkitan Covid-19 sentiasa mengingatkan mengenai golongan berisiko dijangkiti termasuk warga emas dan kanak-kanak, hanya satu daripada kelompok ini akan diberi keutamaan untuk disuntik vaksin yang dijadualkan diterima pada awal tahun depan.Golongan warga emas yang tergolong sebagai berisiko tinggi bakal menerima suntikan vaksin tersebut selepas petugas barisan hadapan, bersama-sama pesakit yang menghidap penyakit tidak berjangkit (NCD) seperti penyakit jantung, diabetes dan pernafasan kronik.Bagi golongan kanak-kanak seperti yang diumumkan oleh Menteri Sains, Teknologi dan Inovasi Khairy Jamaluddin baru-baru ini, tidak akan menerima suntikan vaksin tersebut.Situasi itu mungkin menimbulkan kebimbangan terutama sesi persekolahan yang dijangka dibuka semula kira-kira sebulan lagi selepas Khairy mengatakan 30% kanak-kanak tidak termasuk dalam sasaran imunisasi kebangsaan bagi tujuan imuniti kelompok.Bagaimanapun Persatuan Perubatan Malaysia (MMA) mengatakan ada alasan mengapa kanak-kanak tidak terlibat dalam proses pemvaksinan itu.Salah satu sebabnya, ujian klinikal kebiasaannya tidak diuji kepada kanak-kanak, sama seperti apa yang diumumkan Khairi pada 23 Disember lalu.Presiden MMA Dr Subramaniam Muniandy memberitahu MalaysiaNow kanak-kanak kurang dijangkiti virus itu.“Kita akan memberikan vaksin kepada petugas barisan hadapan dan orang-orang berisiko,” katanya.“Mereka yang memiliki tahap imuniti rendah seperti warga emas berusia 60 tahun ke atas dan yang berpenyakit akan diberikan vaksin itu terlebih dahulu.”Bagaimanapun, beliau mengingatkan ibu bapa untuk terus mengawasi anak-anak mereka dan mematuhi prosedur operasi standard (SOP) setiap masa.Menurut satu laporan Associated Press baru-baru ini, vaksin Pfizer, salah satu vaksin yang diluluskan, dikhaskan untuk mereka yang berusia 16 tahun ke atas.“Kita akan memberikan vaksin kepada petugas barisan hadapan dan orang-orang berisiko,” katanya.Ujian klinikal terhadap kanak-kanak berusia 12 tahun bermula pada Oktober lalu dan dijangka diteruskan selama beberapa bulan lagi. Semua bergantung kepada keputusan ujian, kanak-kanak bawah 12 tahun mungkin akan terlibat juga.Sehingga kini masih terdapat kekurangan data daripada kajian mengenai kumpulan umur berbeza bagi membuktikan sama ada kanak-kanak perlu diberikan vaksin atau sebaliknya.Tetapi Ketua Pegawai Eksekutif Pusat Galen untuk Dasar Kesihatan dan Sosial Azrul Mohd Khalib mengatakan kes maut melibatkan kanak-kanak jarang berlaku, dan kebanyakan mereka pulih dengan baik daripada jangkitan tersebut.“Penyakit ini secara umumnya tidak terlalu serius terhadap kanak-kanak berbanding orang dewasa,” katanya kepada MalaysiaNow.Tambahnya kaji selidik terbaru menunjukkan sekolah bukan punca utama penularan, bagaimanapun perlu diingat kanak-kanak berisiko sama seperti orang dewasa untuk menyebarkan virus dalam kalangan ahli keluarga mereka.Khairy dalam pengumumannya minggu lepas mengatakan kerajaan sedang berusaha untuk memperoleh bekalan vaksin daripada tiga syarikat lain selain Pfizer, AstraZeneca dan Covax.Katanya dengan bekalan vaksin tambahan daripada Sinovac, CanSinoBIO dan Gamaleya, 82.8% penduduk negara ini atau 26.5 juta orang akan disuntik, melepasi 70% daripada sasaran imuniti kelompok.Melihat kepada betapa teruk kesan virus yang menjangkiti lebih daripada 105,000 dan meragut 452 nyawa, Azrul berkata wujud desakan supaya vaksin diadakan segera dan diberikan kepada golongan warga emas.“Pengeluar farmaseutikal dan bahagian regulatori kesihatan menunggu sehingga vaksin ini terbukti selamat dan berkesan terhadap orang dewasa sebelum diberikan kepada kanak-kanak.“Pfizer satu-satunya syarikat ketika ini membenarkan kanak-kanak menjalani ujian percubaan vaksin,” katanya.


Pembantu nafi bekas perdana menteri meninggal dunia

Pembantu bekas perdana menteri Abdullah Ahmad Badawi menafikan berita mengenai kematian beliau dan akan mengambil tindakan undang terhadap penyebar berita palsu tersebut.“Untuk makluman semua pihak, Tun berada dalam keadaan sihat walafiat di samping keluarga beliau. Pejabat akan mengambil tindakan undang-undang terhadap mereka yang menyebarkan berita palsu.“Pihak pengurusan berharap masyarakat dapat memastikan dahulu kesahihan dari pihak yang berautoriti sebelum menyebarkan apa-apa berita bagi mengelakkan kekeliruan,” kata kenyataan tersebut,” kata sebuah kenyataan dalam akaun Facebook Abdullah Badawi.Sebuah kenyataan kononnya Abdullah telah meninggal dunia tersebar di media sosial pagi ini selain ucapan takziah kepada keluarganya.Abdullah, 81, merupakan perdana menteri dari 2003 hingga 2009. Beliau kemudian diganti oleh Najib Razak.


Pemuda PKR gelar Maria Chin ‘bebal, bodoh’ kerana bantah Najib

Pemimpin Pemuda PKR menggelar ahli Parlimen Petaling Jaya Maria Chin Abdullah dari partinya sebagai “bebal” kerana meninggalkan Dewan Rakyat semalam ketika Najib Razak yang sudah disabitkan bersalah dalam skandal 1MDB zaman pentadbirannya memberikan ucapan.Naib Ketua Pemuda PKR Syed Badli Shah Syed Osman turut menggesa Maria yang juga bekas pengerusi Bersih 2.0 untuk meletakkan jawatan kerana mengkritik Najib.“Bebal apa laa YB seorang ni. Daripada kau walk out baik kau resign,” tulis penyokong kuat Anwar Ibrahim itu di akaun Twitter sebagai balasan kepada tulisan Maria sebelum itu.Semalam Maria menulis di Twitter selepas meninggalkan Dewan Rakyat kerana tidak berpuas hati dengan ucapan Najib yang menggambarkan seolah-olah dirinya tidak pernah membuat apa-apa “dosa” walaupun mahkamah sudah mensabitkan bekas perdana menteri itu bersalah dalam skandal SRC International Sdn Bhd, sebuah syarikat berkait 1Malaysia Development Berhad.“Najib Razak telah disabitkan bersalah dalam kes rasuah. Tapi hari ini, beliau hadir sebagai Ketua BBC dan berbahas belanjawan 2021 seolah-olah tidak ada apa-apa berlaku.“Saya PROTES dan sudah WALK OUT! #NotMyNewNormal,” tulis Maria melalui akaun Twitternya @mariachin.Sementara Setiausaha Pemuda PKR Ahmad Syukri Razab turut menyelar Maria kerana melakukan tindakan memboikot Najib.“Bagi saya, ahli Parlimen yang boikot dan keluar dewan ketika Najib Razak berbahas adalah bodoh,” tulis Syukri di akaun Facebooknya.Pada penghujung Julai lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.Hakim Mahkamah Tinggi, Mohd Nazlan Mohd Ghazali, memerintahkan bekas perdana menteri itu dijatuhi hukuman penjara 10 tahun masing-masing bagi tiga tuduhan pecah amanah.“Bagi saya, ahli Parlimen yang boikot dan keluar dewan ketika Najib Razak berbahas adalah bodoh,” tulis Syukri di akaun Facebooknya.Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Najib yang juga ahli Parlimen Pekan itu bagi satu tuduhan menyalahgunakan kedudukan.Najib bagaimanapun mengemukakan rayuan terhadap sabitan dan hukuman yang dijatuhkan terhadapnya.MalaysiaNow sebelum ini mendedahkan Najib bersama-sama Presiden Umno Ahmad Zahid Hamidi menulis surat kepada Yang di Pertuan Agong untuk menyokong Anwar menjadi perdana menteri sekaligus menggulingkan kerajaan Perikatan Nasional pimpinan Muhyiddin Yassin.Sehingga hari ini, Najib dan Zahid tidak pernah menafikan surat sokongan kepada Anwar untuk menjadi perdana menteri yang dihantar kepada Sultan Abdullah Sultan Ahmad Shah.Semalam, ucapan Najib di Dewan Rakyat senada dengan Anwar yang menetapkan dua syarat kepada kerajaan untuk menyokong Belanjawan 2021.Ucapan Najib itu mendapat pujian daripada Naib Presiden PKR Chang Lih Kang.“Quote of the day: Rakyat minta KWSP, dapat PKPB! @NajibRazak,” tulis Chang yang juga ahli Parlimen Tanjong Malim di Twitter.